url: =Cidam lohna, “Kawngnat” :: ZOMI DAILY\nCidam lohna, “Kawngnat”\nposted on 17 June 2015 at 10:51 am Lomkholna: Article, Health, Thawntuang\nMihing te a tamzaw numei leh pasal aki et kak ciangin pasal te Kawngna tampha diak uh hi. Bang hang hiam cihleh pasal ten na ham sem in vangikte domzaw uh hi. A tamzaw kawngna cih pen ih pumpi om na manloh manleh liamma leh vangik domluatna pan hi pen hi. Ih pumpi omdan balance mansak denin exercise mantak in la zo den peuh leng hih Kawngnatna ki ngah mengmeng lo hi ci hi.\nKawngnat ciangin ih ki dop theihding bang teng om hiam cihleh na kawngguh thuaklah ding vangikte domlo ding hi.\nTuateh vangik khat peuh na domding ciangin awngsuk lo dingin tusuk phot dingin tua panin thasan dingin domto leng hoih pen hi. Na kawng pen hithei leh tangsak dinden ding hi. Lopa na bot aa, an na huan aa, nasep khat peuhpeuh na hih ciangin a nuai panin na domtoh ding ciangin na kawng tangsak ding hi. Kumtam piteek puteek te a kawnguh mamnawnlo awn uh hi. A hangin amau a khanglai in na sepna khat peuhpeuh ah a kawnghuh na tangsaklo uh ahih manin a teek uh ciangin a kawnguh na tang thei nawnlo uh hi ci hi. Sawtpi tu dingin Sawtpi ding cih zong hoihlo hi.\nVandik khat ih tawi ciangin hoihtak in pom tentan ding hi. Lumna zong anem theithei ih zatleh zong ki dawm mahmah ding hi. Ni simin exercise mantak in la den peuhleh kawngnatna tampi damsak hi.\nNumei naupaai a tamzaw a kawnguh na hamtang hi. Bang hang hiam cihleh amau lam un lekzaw uh hi. Nau na paai aa, na thau ciangin na mailam gikna leh a nunglam gihna ki lekkimlo ahih manin kawngna thei hi.\nTuateh Zuu dawnlo ding, Zatep lo ding hi. Bang hang hiam cihleh tuate in guhnim te siasak hi. Na kawng sawt na nat luatleh Zato ki lak ham tang ding cih Germany research bawlten gen hi. Kawng leh ih nungzang guhte a nat mun ciangin ih khuak sunga Cell hon khat pen ki khelsak hi ci hi. Ih kuak sunga thagui neuneu te sukha hi.\nThadah aa luplupna panin zong kawngnatna ki ngah thei aa, kham theih guih theih zatna leh zasan tampi nekna hangin zong kawngnat ki pan thei\nhi. Mun khat peuhpeuh ah na tut ciangin tu lenglang kenla tangtak in tusitset in. Ki dopna hoihpen hi. Hih thute AWR pan leh atuamtuam in kong lak ahihi.\nZomi te cidamna ding deihsakna tawh..\n*Ka Laikung panin:: *http://zomi-angvaan.blogspot.com/\nPrevious: Zomi America atung masa pen kua? ~ Sia Pau Khai\nNext: Nungkik ding maw Mainawt ding? ~ Hau Za Cin\nThuthak Tomkimcing 16 Aug 2014


timestamp: atn

url: =Ki-etna limlang ~ Thang Siangh :: ZOMI DAILY\nKi-etna limlang ~ Thang Siangh\nposted on 10 November 2017 at 9:46 pm UTC+9:30 Lomkholna: Article, Thangsiangh\nLIMLANG pen kua’n bawl a bang hunin kibawl ka thei kei hi. Zuak pi zah a gol, bizuu cia, sabuai tawh kizom a kibawl tuamtuam om hi. Numeite sumbawm sunga kiguang thei a neu mahmah zong om hi.\nLIMLANG kinak zat mahmah a, Tua te lakah, model film star te in nak zat penpen uh hi. Tua tawh kizom make- up om hi. Makeup, lipstick color nam kimin kibawl hi. Muksanza pen a kaang, Avom, a eng, tuamtuam om hi. Tua te a munmunah ZATNA dingin numeite in hun tampi zang uh hi. LIMLANG leh kizem kizepna kikhen ngei lo hi. Bil bah, nak bah, mitkhu tunga kisuang bah, leii, tunga a kisuang bah, tua banah a vang gei khempeuh a kisuang bah tuamtuam omlai hi. Hoihna dingin kizang ngentang ahi hi.\nADANG LIMLANG TUAMTUAM\nPolitical- lam leh Biaknalam, et telna LIMLANG zong Kisam hi. Political lam ki-etna LIMLANG pen opposition party ahi hi. Democracy party khempeuh in opposition party guang uh hi. Tua party in party thanemna ahi zongin, lampialna ahi zongin, a Siatna Puah thei hi.\nOpposition neilo pen Communism gam Socialist gamte ahi hi. LIMLANG en ngeilo numei tawh kibang hi. Party pen ki critecise thei lo hi, a hoih lohna gente pen gam leh Minam itlo, ci-in mawh sak uh hi. Lampi khat bek zui- in pai ahihmanin Asia- apha a phawk sak ding om lo hi. Agente sumai pah pah uh hi. “Minam na it uh leh, Ahoih lohna gen kei un,” cih ngeina tawh kalsuan mawk uh hi. Thanemna kigen ngeilo kipuah pha lo gam leh minam pen a taw a tun dongin zawngkhal ding hi.\nCommunism gam pen zawngkhal semsem napi, a siat lam kimu thei lo uh hi. Democracy gam thu tampi sinin sim ding ahi hi. Khalam thu zong tuamah bang hi. Laisiangtho Ih sim ciangin, ei ut thu ciang bek tawh Lungkim loin Pasian ngimna zon tawntung ding ahi hi. Laisiangtho in pilna namkim in hilh ahihmanin, mikhempeuh mit kihong sak hi. A khangto gam, suak sak hi. Lam lak meivak hoih pen ahi hi. Thang Siangh\nPrevious: Singapore ah numei te kisil laitak Video azaihsim Myanmar pasal khat thongkiading\nNext: Malaysia ah Bomb sukhamding bangkek in akizem, mipi alauthawng sakpa kimanta\nTulaai Leitung Thuthang tuamtuam te Updates (Dec 06)


url: =Ruth 4 | Siantongluan.net\nRuth 4 |\nTua ciangin mihon kikhopna kulhkongpi-ah Boaz paito-in tua munah tusuk hi. Tua laitakin a tanaute, Boaz genpa hong pai hi. Tua ahih ciangin Boaz in, "Hong pai dih in, lawm aw; hih lai-ah tu dih in," a ci hi. Tua ciangin amah hong kihei-in tusuk hi.\nTua ciangin amah in khua upate mihing sawm samin, "Hih lai-ah tu dih un," a ci hi. Tua ahih ciangin amaute tusuk uh hi.\nTua ciangin amah in a tanaupa kiangah, "Moab gam panin a hong ciahkik Naomi in i tanaute Elimelek leitang zuak hi.\nTua ahih ciangin hih thu nang kiangah kong gen ding ngaihsunin, Hih lai-ah a tu mite muhna leh keima mi upate muhna-ah lei in, kong ci hi. Na tat ding leh tanh in; ahih hangin na tat kei ding leh, a thu ka theihna dingin kei kiangah hong gen in; bang hang hiam cih leh nang simloh a tanh ding kuamah omlo ahih manin nang kiangah kong pai hi," a ci hi.\nTua ciangin Boaz in, "Naomi tung panin a lo na lei ni-a kipanin, a site gamh a site beh sungah a kiptheihna dingin a sipa zi Moab numei Ruth zong a lei na hi hi," a ci hi.\nTua ciangin a tanaupa in, "Keima gamhluah siasak khading ka hih manin keima-a dingin ka tanh thei kei ding hi. Keimah in tanh theilo ka hih ciangin keima tattheihna thu nangmah in tang in," a ci hi.\nNidang lai-in Israel-te sungah tatna leh kikhekna thu-ah ngeina hih bang ahi hi: Thu vaihawm khat peuhpeuh a kipsakna dingin mipa khat in a khedap suahkhia-in a lawmpa pia hi; hih banga hihna pen Israel-te sungah kipsakna ahi hi.\nTua ahih ciangin a tanaupa in Boaz kiangah, "Nang-a dingin lei in," a cih ciangin amah in a khedap suahkhia hi.\nTua ciangin Boaz in upate leh mi khempeuh kiangah, "Tuni-in note pen Naomi tung panin Elimelek leh Khilion leh Mahlon neihsa khempeuh ka lei khitna thu teci na hi uh hi.\nA site min ama sanggamte leh a pianna a khuasung panin a maimanlohna dingin ama gamhluahna-ah a site min a kizop theihna dingin a si khin Mahlon zi, Moab numei Ruth zong ka zi dingin ka lei khin hi; note pen tuni-in teci na hi uh hi," a ci hi.\nTua ciangin kulhkongpi-a om mite khempeuh leh upate in, "Kote, teci ka hi uh hi. Topa in Israel-te pianna Rachel leh Leah bangin na innkuan sunga hong pai numei bawl ta hen. Efrathah-ah na dau pai hen la, Bethlehem-ah na min thang ta hen.\nTopa in hih a khangno lai numei tawh nang hong piak na tate hangin Judah in Tamar tawh a neih a tapa Perez innkuan tawh kibangin na innkuan piang ta hen," a ci uh hi.\nTua ahih ciangin Boaz in Ruth la-in ama zi a suak hi. Amah in a zi luppih a, Topa in tuanu gaisakin amah in tapa khat nei hi.\nTua ciangin nupite in Naomi kiangah, "Tanau neiloin tuni-in nang a hong omsaklo Topa in thupha ngah hen la, Israel-te sungah ama min thang ta hen!\nAmah pen nang-a dingin na nuntakna a hong piakik, leh na khanghamna-ah hong vakpa hi ding hi; bang hang hiam cih leh, tapa sagih sangin a thupizaw, nangmah hong it na monu neih tapa ahi hi," a ci uh hi.\nTua ciangin Naomi in naungek la-in a ang-ah tawi a, amah a cingnu a suak hi.\nA veng nupite in a min phuak uh a, "Naomi sung pan tapa khat suak," a ci uh hi. Amaute in a min Obed phuak uh hi. Amah pen Jessi pa hi a, Jessi pen David pa ahi hi.\nTu-in Perez suanlekhakte hih bang ahi hi: Perez pen Hezron pa,\nHezron pen Ram pa, Ram pen Amminadab pa,\nAmminadab pen Nahshon pa, Nahshon pen Salmon pa,\nSalmon pen Boaz pa, Boaz pen Obed pa,\nObed pen Jessi pa, Jessi pen David pa ahi hi.\nTedim Lai Siangtho / Laibu: Ruth 4


url: =Oklahoma palik khat numei vai tawh kum 263 sung thongkiading :: ZOMI DAILY\nUS gamsung Oklahoma State sungah palik nasep asemkhat ahi Oklahoma City Police Officer khat numei vaitawh kiman a, thong kum 263 sung kiading cihthu Reuters News pan kiza hi. Hih Oklahoma State pen US gamsung ah Zomi te atampen ateen nading in aki ummawh State khatzong ahihi.\nTua thong kum 263 akiading Police Officer pa minpen Daniel Holtzclaw hi a, kum 29 bek phapan hi. Palik asep hunsung in numei 4 buan ngei a, tuabek thamlo ama Duty hunsung in numei dang tampitak phinkawikawi ahih manin, thong kum hizahtak akiading ahihi.\nNungkum December khasung inzong hihpa pen thusitna kinei ngei khin a, numei bawlsiatna, buanna atuamtuam nam 36 tawh mawhna akizonlak ah 18 pen kician mahmahkhin hi.\nTua hi a, tukumsung in thusitna kinei leuleu a, ama bawlsiat athuakkha te in genkhiatna tawh kizui in District Judge Timothy Henderson in mawhnadaan kum 263 thong kiading in akhentat ahihi.\nHih palik pa hangin anuntakna asiatlawh numei tampitak om a, “I so desperately want my life back — the life I had before he took it away” ci’n abawlsiat numei telak ah khatin khasiattak in genkhia ngeungeu hi.\nAtamzaw abawlsiat numei tepen December 2013 kumpan June 2014 kikalsung hi a, abawlsiat numei te pen mizawng te hiphadiak hi. Oklahoma City sung aom African-American numei te tampi abawlsiat lakah kihel cihzong thukhen te in genkhia hi.\nMi cimawh dongtuak te ahuhding bangkek in na luppihsuak pahpah hihtuak hi. Amawhna lianlua ahih manin kum 263 thongdaan atuak hi a, kum 263 anuntak nawnlohding hangin asih khitciang nangawn in akha pen thong kiasuaksuak lai dinghi. ZD Sawltak #zomidaily\nPrevious: Naak nak na cia ~ Hau Za Cin\nNext: Na Nu le Na Pa um kei in (2) ~ Lian Tuang


url: =Covid-19 Update: White House pan theihhuai leh US thutuamtuam (July 24) :: ZOMI DAILY\nposted on 27 July 2020 at 8:58 am Lomkholna: News, Thomasmung, USA, Zomi\nCovid-19 Update XXIV: White House Press Briefing pan atheih huai thu pawlkhat leh tulai tak US sung thu tuamtuam te: (July 24, 2020)\n1) White House Briefing pan:\n– President Trump in Federal Kumpi zum teng leh federal property teng ah maituam (mask) thuah hamtang nang thu piakna neih ding asawt lo in ka khensat ding hi ci hi. Washington D.C local government in belh zum teng ah maituam thuah ciat ding thu piakna nei khin uh hi.\n– Pu Trump in tu sung teng COVID-19 natna akhanna ahang pen lungphona nei (protesters) te leh Mexico gam te hang hi ci hi.\n– Tu sung teng White House coronavirus briefing ah adang White House coronavirus task force members leh doctors te kihel ngei lo uh aa, Pu Trump bek in bawl ahih manin mitampi in lamdang kisa hi. Pu Trump in belh new briefing ka bawl ma in Dr. Anthony aa kipan task force member teng tawh ka kiho masa hi ci hi.\n– Pu Trump in ama ta te leh tu te zong sang akah kik ding bangmah buaina om lo ding hi ci aa, virus pen inn hong puak lo dinguh hi ci hi. Sangte sauvei khak le hang I naupang te khantohna tampi zekai ding uh aa, social, physical, emotional developments cih te hong zekai mahmah ding hi ci hi. Ahi zongin mipil tampi te in naupang te tung zong kilawh thei aa, amau tung pan putek, pi teek te tung zong lawh thei ding ahih manin sang hon kik ding pen ngaih sut mahmah in om dinghi ci uh hi.\n– COVID-19 akilawhna tam pen na mun khat ahi Nursing home te ah COVID-19 do nading in $5 billion huhna kipuak kik ta cih Pu Trump in genkhia hi.\n– COVID-19 natna khan sem sem na hangin Jocksonville, Florida ah akibawl ding Republican National Convention pen kibawl nawnlo dingaa kikhin phot hi ci in zani new briefing ah Pu Trump in genkhia hi.\n– Zani new briefing bawlna ah Pu Trump in American gam mi khempeuh in maituam (mask) I thuah ciat ding leh social distancing I bawl tek ding manggilh kei ni ci in hanthawn khia aa, amasa pen ama tung pan maituam thuah ding hanthotna kizakna ahi hi. Ken zong akisap leh maituam ka thuah ding hi ci in ama maituam khat new reporters te tung lak hi. Maituam thuahna in COVID-19 natna tampi hong dal zo ding aa, natna nei hong tawm tek tek ding hi ci hi.\n– New coronavirus stimulus package sungah akihel Sang leh pilna lam te huhna piak nading $105 billion pen pass dingin Congress tung Pu Trump in ngetna nei hi. Tua sum te pen sang kihon ciang khan (class) te a size neu sakin social distancing bawl theih nang, sang sia te huh nang leh maituam thuah ciat theih nang cih te ah kizang zong kizang ding hi ci hi.\n– Department of Justice in Palik thak tampi sap (hire) theih nangin Federal kumpi in $61 million phalna pia hi ci in Pu Trump in genkhia hi. Nung nipi sung in zong Democrats te uk na state leh khua te ah lungphona neite (protesters) te hong gilo tek tek in “law & order” zong om nawnlo in adeih bangin gamta, mithat, inn leh biakinn te haltum uh aa, a mayor leh Governor ten control zo nawnlo uh ahih manin tu in Pu Trump in Federal pan Palik te paisak in control sak hi. Tua lak ah Portland, Chicago leh New York ci te kihel uh hi. US ah coronavirus akhanna ahang khat in hih lungphona nei te hang zong ahi hi.\n2) Coronavirus vaccine update:\n– US Health and Human Services Secretary Alex Azar in Pfizer company leh US kumpi te coronavirus vaccine bawlkhiat, hawmkhiat zawh nadingin thukimna aneih lam uh pualaak khia aa, contract abawlna uh tawh kizui in December 2020 sung vaccine 100 million doses leh 2021 sungin 500 million doses bawl khiat ding thukimna nei uh hi.\n– US kumpi in abeisa hun in vaccine company te ahi AstraZeneca, Moderna, Novovax leh Johnson & Johnson te tawh zong thu kimna (investment leh contract) bawl khin uh hi.\n– US kumpi tawh asem khawm vaccine company khat ahi AstraZeneca in coronavirus vaccine pen September kha sungin kibawl zo (ready) ta ding ci in US congressional hearing ah abeisa Tuesday ni in genkhia uh hi. Ahi zongin mipi tung pen tukum sung kihawmkhia nailo ding hi ci kik hi.\n– US kumpi in belh vaccine akihawm khiat theih ciang mipi tung amawkna ahih kei leh man tawm mahmah in kihawmkhia dinghi ci hi.\n– Dr. Anthony Fauci in vaccine kibawl khia zo leh hih virus pen ki nang (control) zo ding hi ci aa, clinical trials bawl dingin mi 100,000 ten min pia uh hi ci hi. Amasa trial (first trial) ah mi 30,000 kisun dinguh hi ci hi.\n3) Fourth coronavirus stimulus package update:\nTulai tak coronavirus stimulus package ding kikupna pen White House leh GOP (Republicans) senators te kikal akikup lai tak uh ahi hi. Amau sung thukimna aneih zawh uh ciang Democrats te tawh negotiation hong bawl leu leu dinguh hi. Tu ciang ciang White House (Trump Administration) leh Republicans te kikal $ 1 trillion kithukim uh aa, tua athukim na sungah anuai aa teng kihel hi:\n– Mipi te sum piak ding “second round direct payments” zong kihel aa, ahi zongin kua teng, bangzah pia ding cih te a detail in kithei nai lo hi. News pawlkhat te ah belh CARE Act dan in nasepna pan kum khat $75,000 pan a nuai siah asang khat in $1200, kum khat $150,000 pan anuai siah angah Nupa kop khat in $ 2400 leh naupang kum 17 nuai siah in $500 ta piak dingin ngelh uh aa, ahi zongin White House leh Congress pan bangmah suahkhiat na nei nai lo uh hi. Mai Monday in ciang Senate ah kisungkhia pan ding ci uh hi.\n– Federal unemployment benefit piak suak ding zong kihel ding aa, ahi zong in $ 600 pan $ 400 or $200 ah khiam suk kik ding geel uh hi.\n– Small bunisnesses te apiak sa “paycheck protection program loans” piak suak ding\n– Sang pilna lam (education funds) ding $105 billion zat ding geel uh aa, $70 billion pen K12, $30 billion pen College leh Univerisity, $5 billion pen governor te zat ding cih dan in kihawm sak sawm uh hi.\n– COVID-19 testing bawl nang $16 billion behlap ding in geel uh hi.\n– Senate Majority Leader Mitch McConnell in belh hih bill pen mai nipi Monday ni ciang senate floor ah ki sungkhia ding hi ci hi.\n4) Mipil scientists te muhkhiatna khat ah COVID-19 natna nei (positive) khat in nau asuah ciang a Nu tung pan ata tung natna kilawh lo hi cih mukhia uh hi. Nau suak 120 te test leh study abawlna uh pan mukhia uh hi ci hi.\n5) Microsoft founder Bill Gates in US ah COVID-19 natna ngah pen azah nih (double) in khangaa, ka patau mahmah hi ci in CNN tawh interview abawlna ah genkhia hi. Vaccine bawlkhiat zawh ding tawh kisai Dr. Anthony Fauci tawh zong akiho den uh aa, vaccine bawlkhiat zawh nading $100 million ka piakhia uh hi ci hi. Mi khat tung vaccine sut ding pen taang khat bek hi lo dingaa, taang nih (multi-dose) hi thei ding hi ci hi.\nSang te hon kik ding vai tawh kisai akum tawm sangnaupang te aading ala huai loh hang kum tam te aading lahuai mahmah dinghi ci hi. Ahangin sangnaupang te in sang pan natna hong pua dinguh aa, inn ah om kum tam/ham te hong lawh ding uh hi ci in Bill Gates in genkhia hi. Tulai tak mi honpi kikhop cih te nei kei phot leng I gam aading ahoih pen ahi hi ci in behlap lai hi.\n6) California state in New York state kan tan in COVID-19 natna atam pen state ah tungto ta hi. Johns Hopkins University te genkhiat (report) na ah California ah COVID-19 natna ngah 421,462 om ta aa, New York ah 408,886 om in abeisa hun te ah New York pen natna ngah atam pen ahi hi. US gambup ah natna nei mi 4 million cingto ta aa, asi mi 145,000 pha ta hi. California state Los Angeles County sungah natna ngah tam pen aa, 57% new cases pen kum 41 nuai siah khangno te hi ci uh hi. Tua hi aa, khangno te zong kidawp mahmah ding ahi hi. Topan California sungaa om Zomite hong kembit ciat ta hen.\n7) Mi pawlkhat te in mitampi te ii identity data (e.g. social security, date of birth) te gu uh aa Covid-19 hangaa akipia coronavirus unemployment amaanlopi in siau uh cih kumpi thu nei ten mukhia uh hi. Ko omna Maryland sung bek bek ah tua fraud scheme tawh kigu aa akisiau 47500 pha in a sumtaang in $500 million bang pha thei ding hi ci in Maryland Gov. Larry Hogan taangko khia hi. Atam zaw pen state dang pan identity gu in hong kisiau sim tam pen ci hi.\nHih coronavirus unemployment fraud scheme pen adang state teng ah zong tampi om ahih manin akua mapeuh in i social security, i min leh suah ni cih te khawng hong kiguk sak hiam cih te kan huai, check huai mahmah hi. Hong kiguk sak aa hong ki zat/siau sak hi zen zen leh kumbei Tax return i bawl ciang kibuai mahmah kha ding ci uh aa, kidawp huai mahmah hi. I social number kigu leh kigu lo I theih nop leh “www.socialsecurity.gov/myaccount” ah pai in account bawl (setup) in ki check thei hi.\nMore: Covid-19 leh Zomi te khamuanna ~ Neng Za Khup\n8)) Johns Hopkins University & Medicines te report na tungtawn in tu ni July 24, 2020 ciang dong Leitung ah Covid-19 natna ngah mi 15,512,282 (15 million) pha ta in asi mi 633,425 pha ta hi. US gam ah natna ngah mi 4,038,864 (4 million) leh asi mi 144,304 pha ta hi. Kawlgam ah natna ngah mi 343 pha ta in asi mi 6 om ta hi. US om ei Zomi te sungah zong Covid-19 anei tampi kibehlap toto ta I hih manin i om na ciat ah i kidawp ciat ding leh I innkuanpih te hoih tak I kepcing ciat nang thupi mahmah ding hi. Thomas On Sian Mung (Thomas Mung Guite) Washington D.C July 24, 2020.\nPrevious: Zomite i ki-it i kingai takpi mah i hihiam? ~ Thomas Mung\nNext: Huston a Senzum aki khakna a hangtaktak


url: =Thuthak Tomkimcing 21 Nov 2014 :: ZOMI DAILY\nThuthak Tomkimcing 21 Nov 2014\nposted on 22 November 2014 at 8:18 am Lomkholna: Hauthang, Myanmar, News, World, Zomi\nA. Kawlgam siamsin Laihuan vai ding thuthak ging’\nKawlgam siamsin kumpi laihuan na Tan 8 leh Tan 4 te 16-32 Dec 2014 hunsung Pre test kibawl ding cih kiza hi. Lai dotna pen Tan 4 te amuntek khuapi pan bawl ding uh ahihi. Tan 8 ahih leh District pan bawl ding cih kiza hi. Final Examination pen tanlang pan tankua dong 19- 26 Feb 2014 hunsung kibawl ding ahihi.\nB. Chin State sung akum telmun omlo Kumthak kibawl ding.\nSanggam Laizom Khumi te inzong Chin Kumthar dungzui in Khumi kumthar Nov 29 ni in bawl ding uh hi. Kum bangzah pan kum bangzah kumthak kidawn hiding akum telmun omnailo hi. Chin kumthar leh Khumi kumthar zalentak in bawl uh ahihi. Leitungah AD 2015 kimuak ding hi a, Muslim te in 1436 kumthak muak ding uh ahihi. Kawlte in ahih leh 1377 kumthak muak ding uh ahihi. China te in ahih Sakol kum muak ding ahihi.\nC.Triau Tracks te in Maikal ah Vannapa hall ah Concert\nHong tungding Maikal 28 Nov 2014 hunciang in Triau Tracks ten Vanapa Hall Aizawl ah Concert neiding uh hi. TRIAU TRACKZ te pen Champhai khuasuak diktak tual sung mi minthang te hi uh a, tuhun laitak amau nasep zia kizep kipuah zia leh lasak zia te in mipi te ukk theih lam hil mahmah ahihi. cih kizahi.\nD. Hakha ah Gan khawina leh Lokho siamna thusin kibawl zo\nChin state khuapi Hakha ah Khuata khantohna ding Gankhawi dan siamna leh Lokho dan siamna thusin avei 1/2014 kibawl a khakhat sung thusin zawhna sangtuah na 21 Nov 2014 ni in zinglam daak 8:00am hun in bawl uh hi. Thusin na ah mimal 50 pha uhhi. Vaituamtuam U Htay Win in makaih hi.\nPrevious: Kawl kumpi agial dawk taktakta\nNext: Lengtong Late ka khumcil thu ~ kuppihna\nKawlgam khuahun kikhel zatzat\nBible Quiz: Jesu suahna tawh kisai ~ DK Khup\nNepal Gam Mission Field Biak inn Kisia Huh NgetNa\nNgeina Puan Silhthei Khempeuh Minam Vei Kicitheilo\nUS gamsung ah Christmas huihpi in nawk, mi 14 si\nChina gamah Suangmeihol tawhna khuk puakkham ~ Thang Khan Lian


url: =Laithiangtho Dokna (Jeremiah 45-46) ~ Thu Tatuam (Siyin News)\nLaithiangtho Dokna (Jeremiah 45-46)\nThursday, May 07, 2015 Laithiangtho Dokna No comments\n1. Judah kumpi Jehoiakim ii pa sia akua ziam?\n2. Jehoiakim kumpi asep kum 4 ciang bang kiat ziam?\na. Jeremiah Laithiangtho\nb. Jeremiah 45\nc. Jeremiah 45, 46 etc\n3. Baruch in akua ii son teng ciamte ziam?\n4. Akua in toi leih ngim lei kisa ziam?\n5 Topa in a sak sate bang law sawm ziam?\na. Pua pha kik tu\nb. A keam tu koi\nc. Balthap sawm\n6. Topa in ___ tungah "hong ki tuam vawt tu zong ni ziam? ci hi.\n7 Egypt le Babylon ngalkapte bang ngun hui ah kisim ziam?\n8. Akuate sia nasia tatak kinging ahihang lau in tai kik ziam?\n9 Egypte sia bang ngun taw kibang ziam?\n10. ___ te in Egypt huu le ki uk hi.\na. Moab le Zeba\nb. Syria le Edom\nc. Ethiopia le Libya\n11. Babylon in Egypt asim tu thu Topa in akua tungah son ziam?\n12. Kuate in angalte nang kenkon ngawl in tai ziam?\nBaruch tungah Pathian ii Kamciam\n1Josiah ii tapa Jehoiakim ii Judah ngam kumpi a sua zawk a kum li kum in Baruch in ama tungah ka khaw bangin at hi. Taciang keima in ama tungah, * 2TOPA Israel ii Pathian in hi bang ci hi, “Baruch awng, 3‘kei paw cimaw zo ing! TOPA in ka haksatnate khuangaina taw hong belap hi. Ka tatauna taw ka ngim zo a ka toi thai thei ngawl hi!’ na ci hi. 4“Ahihang, Keima, TOPA in ka sak sate ka baltham tu a ka phu sate ka botkeak tu hi. Leitung buppi sia hi bangin ka vawt tu hi. 5Nang atu a tuam vilvel a hong kivawt natu zong ni ziam? Zong heak in! Mihing theampo tungah siatna ka theng sak tu a, ahihang nang sia na paina po ah thi ngawlin na suakta valiai tu hi. Keima TOPA in ka ci zo hi,” ci in ka son hi.\nCarchemish ah Egyptte ii Ngallelna\n1TOPA in minam dangte ii thu ka tungah hong son a, 2Egypt ii thu taw in hong pan hi. Jehoiakim ii Judah kumpi a sua zawk a kum li kumin Eupharates ngunhui Carchemish khuapi ah Babylonia Kumpipa Nebuchadnezzar ii a zaw Egypt Kumpipa Neco ii ngalkapte thu TOPA in hi bangin ci hi: *\n3“Egypt ngalkapbu te au in, ‘Na lumte la vun a, ngalsim tu in kuan vun!\n4Na siphute kamkhau thua vun a, a tungah to vun!\nA tangin kingual vun a na thik lukhute khu vun!\nNa teite taat vun!\nNa thik puante silh vun!’ ci uh hi.\n5“Ahihang keima in bang mu khi ziam?” ci in TOPA in dongh hi.\n“Amate lau in heak kik uh hi.\nA ngalkapte kinot kik a, a ngalte kiita mama ahikom nungsang enkik ngawlin a ngang thei zaza in tai uh hi.\n6A manlang a taite zongh taisuak thei ngawl a, a ngalkapte suakta thei ngawl uh hi.\nSaksang, Euphrates ngun hui ah amate lutu in puk uh hi.\n7Nile ngun bangin khang a,\nnguntui pawm bang ahi sia akua ziam?\n8Nile ngun bangin khangto a, nguntui bang a a pawm sia Egypt ahi hi.\nEgypt in, ‘Ka khangto tu a, leitung buppi ka khum tu hi;\nkhuapite le khuapi sungah a teang mihingte ka susia tu hi.\n9Siphute a pai natu le ngalleangte\na mui a pei natu thupia vun!\nNgalkapte kuan sak vun:\nEthiopia le Libya pan lum toai ngalkapte le, Lydia mi thalkap thiamte kuan sak vun’ ci hi,” ci hi.\n10Tuni sia Vaanglianpipa TOPA, Vaanglianbelpa ii ni hi:\ntuni in ama in phu la tu a;\ntuni in ama in a ngalte daan pia tu hi.\nA namsau in a kham dong amate ne tu a, a kham dong a chi uh dawn tu hi.\nTuni in Vaanglianbelpa in saksang Euphrates ngunhui ah\na ngalte biakpiakna in nei hi.\n11Egypt mite awng, Gilead ah pai vun a ciidamna zatui zong tavun!\nNa zatuite theampo kimanna nei ngawl a;\nbangma in nang hong dam sak thei ngawl hi.\n12Minamte theampo in na maizumna za zo a;\nna kaana mihing theampo in za zo hi.\nNgalkapte khat le khat kituan tha a, a nii in lei ah puk uh hi.\nNebuchadnezzar Hong paina\n13Babylonia Kumpipa Nebuchadnezzar Egypt sim tu in hong pai ciang, TOPA in kei hong paupui hi, Ama in, *\n14“Egypt ngamsung khuate\nMigdol, Memphis le Tahpanhes ah taangko in:\n‘Noma le noma a kihu tu in kinging vun;\nna neisa theampo uh ngal kisimna sungah ki susia tu hi!\n15Banghangin a thahat note pathian Apis puk ziam?\nTOPA in ama saat vawk hi!’ ci in.\n16Note ngalkapte lutu in puk zo hi;\namate khat le khat ii tungah, ‘Manlang vun! Ih inn le ih mite kung zuanin\nngalte namsau pan suakta tawng!’ kici uh hi.\n17“Egypt kumpipa min thak khat vaw vun–\n‘Kam uang taw bek a hunpha a bo sak thathong pa’ ci vun.\n18Vaanglianbelpa TOPA Keima sia kumpipa ka hi hi.\nA nungta Pathian ka hi hi.\nMualdangte sangin Tabor mual a saan zawk bangin,\nCarmel mual in tuipi tungah saang a, a dawk to bangin,\nNo hong sim sia pa ii thahatna lian tu hi.\n19Egypt mite awng! luangta tu in kithoai vun.\nMemphis khua sia senneal ngam kisuak sak tu a, kisiacip in kuama teang ngawl hi.\n20Egypt ngam sia saksang panin\nhong leang thataa ii a pe khuipui limci khat taw kibang hi.\n21A cial sa ngalkapte ngangawn khuinote bangin cimaw uh hi.\nAmate in nang kenkon in do ngawlin; nungkin in tai siat uh hi.\nAmate ii ngim thuak tu ni le siatna a thuak tu hun hong theng zo hi.\n22A ngalte ii ngalkapte in a neak va-ial uh ciang, Egypt sia ngul haam bangin haamin taikeak hi.\nThingphuk naseamte in thingte phukin taam ngam a sukthap uh bangin,\n23amate in ama sia hei taw sim uh hi.\nA mite sia sim zawk ngawl tu za in tam mama a,\na ngalkapte sia khaumawte sangin tam zaw uh hi.\n24Egypt mite sia maizum in kikoi a,\nsaksang pan hong pai mihingte in amate zothal uh hi.\nKeima, TOPA in ka ci zo hi,” ci hi.\n25Vaanglianbelpa TOPA Israel ii Pathian in, “Thebes khua ii a pathian Amon sia Egypt le a pathiante le a kumpipate taw daan ka pia khawm tu hi. Egypt kumpipa le ama a umte theampo ka la tu a, 26amate a that nuam Babylonia Kumpipa Nebuchadnezzar le a ngalkapte khut sungah ka aap tu hi. Ahihang hun khat ciang, nidang hun a ten ngei bangma in Egypt ngamah mihingte teang kik tu uh hi. Keima, TOPA in ka ci zo hi.\nTOPA in A mite Ngum tu\n27“Ka mite awng, lau heak vun,\nIsrael mite awng, patau heak vun.\nNa thongtaakna uh ngam khuala na pan kong suatak tu hi.\nNa ngam na inn uh ah\nna cia kik tu uh a nuam takin na teang tu uh hi;\nngam muangin na om tu uh a, kuama in no hong lau sak ngawl tu hi. *\n28Note kungah kong pai tu a kong ngum tu hi.\nNote kong thethaang na munah a teang minamte theampo ka susia tu a, ahihang no kong susia batu hi.\nDaan piak ngawlin note kong tha thong batu hi;\nahihang a kiphu za in daan kong pia tu hi.


url: =Mom Lai Lungzuan – 7 :: ZOMI DAILY\nposted on 12 December 2015 at 9:00 am Lomkholna: Article, Awnzapau\nTuuk – Phalbi – Khuakhal…, hi bang teng tawh hun a zatzat uh leh kum thum hong cing pet mah aa, Langno lah amah leh amah kimuang ngam nai lo, a ute in zi a neih nai loh si tawh Manno tawh ten vat ding seh thei nai lo deuh hi. A lawmte galkap tum pawlkhat a khuan hong ciah khin na leng om aa, nidang aa inn aa, a om lai khawng aa bang mah zong aa, a sim hetloh pipite tu’n a mitheek a kampau uh hong kikhel in, thugen ding mah hong hau si, a mel a sa uh zong puansilh niikten a hoih nono hong silh zawk diak tek uh tawh, a ci a sa uh hong zol sim hilhial geuh uh a muhteh Langno in hong en-gawh pianta mawk hi.\nAma nuntak zia ding a tuatteh zong khua-ul kaai liang guhtui kang liang aa, lo a khawhkhawh uh hang aa an tawk loh kum om ngei meel lo cih a phawk khak teh, lokhawh ding zong seh thei pha lo tektek hi. Tua kim laitak in a lawmte galkap khuan ciahte’n a mah na thusim pha lo, papi nupite’n lah maithak hong suah uh tawh dot ding gen ding mah hong neih diak se uhteh, Langno in hong thangpaih laak mahmah ta aa, “…Kei zong kapa tapa hi’ng, hun nawn lo cih bang hi lo ka hih teh…” ci-in galkap tum ding hong sawm pah biangbuang hi.\nManno a theihsak loh liangding ki-awi peuhmah lo ahih man in, nitak khat khuamial limh phial mah in Mannote inn ah maigum ngemngam sa-in va hawh hi. Manno nute pate’n Langno maitang a muhteh ni dang tawh kibang sa hetlo ahi tam, athu ala teng a dot leh, Langno zong im zo tuan nawn sam lo in amaa galkap tum ding leh bang hang aa tum ding sawm cih, amaa ngaihsutnate a khong a khia in a khempeuh gen khia pah ngelhgelh hi.\nTua thu a gen khitteh Manno amah a pau se ding lah hang ngam lo, dah lah dah khasia lah khasia buang,… “Nidang aa galkap tum di vai peuhmah khat vei mahmah zong hon genpi ngei lo hi na pi’n, tu aa galkap tum phingphing di honh sawm vat.. bang thu bang la za hi diai ta? Kei pumpi hoh nidang zah aa honh it honh ngai nawn lo hi di ei de leh..? ci-in a lungsim sung ah heh lah heh buang, dah lah dah buang sii khat in mit phe khepkhep in om aa, a etna mel ding lah thei lo in a cih mawhteh pauhlap zong in, a singkhul ding sum tawng ah va la hi.\nTua kal mah in Manno nu’n a lupna pii paam aa zu um a ngawng zol ketkatte khat tawi in hong tum kikik aa tua kawm in – “Zu khum ta kei leh Langno Kawlgam vaigam aa pai di, a maa omloh kal aa ih na sih mel zong kithei lo.. ih neih sunsun ciam sak ni,” a cih leh Langno in, “Lup kei o’ nu Cing, kei ka zakta zaw ei,” ci pualpual tei hi ven, “Ka zu uh khum in bang in duh vak teh zong aci hi kang e.. ih hon’ tepsak nop man mahmah khong hi; tu sawngteng zu sak lah tuak thei peuhmah lo aa,” a cih zawh a sawt lo in Manno pa kiang ah tui phel khai khat leh langva hai khat tawh Manno nu’n zu beelkhe nei golpi khat hong tung petmah hi. Manno pa’n a zu leih pah aa, a peeng bulh khit ciang, “Kon leepsak zek loh in na lung lah kim kiak in,” ci’n nui pialpual in a tawm a neeksak khitteh Langno a nee sak hi. (Khang lui lai in zu kilup ciang in itna ngaihna takpi tawh zu lup ahih lam theihsakna in innteekte’n leep masa a, ahi zong in a hai khat bit zong ne peuhmah lo in kamnih kam thum khawng a ciam bek mah ahihi. Bumna, gu sawh a hih loh lam lahna hi.)\nLangno zong a zu teep ding aa kithawi tawp kik vat in, “Nu Cing aw na zu lup hong ciam beek aw leh…, Koi.. hong pai ve vua hong teep ve un,” ci-in Manno en kawm in ci pappap aa Manno nu’n, “Na ne aw zong khum ngap kiak.. ka tuibuuk muam lah taam nai kei in..; tuh.. kawl miimpi zu khum lo peuh sang’ ka tuibuuk muam hoh it zaw sop ing, den lamteh hong teep ning,” cih san hi.\nManno pa leh Langno in thu a tuamtuam mah hong khinkhin ta uh aa, Manno pa bang amau neulai aa sial peuh bawng peuh kineih aa, sikh peuh singlaam peuh a kineih lai khawng, lui lak aa kheel dulh vetvat geuh aa aisa sawk peuh vasa beng peuh aa, a nitum tum lai khawng uh leh tuhun khangnote laisin dan, ki ommaih dan a tuamtuamte a ngaihsut khawm ciang van leh lei in kikhai sa lua aa, tu lai naupangte a en-gawhna dan vive mat leh zet in genpih gaihgaih hi.\nManno nu in lah a tui a kiam pian teh na leihsak zel, tua kawm kal ah Manno pa nung kaih lai ding ci le lah Manno pa’n, “Kon tepsak loh liang di nuam na sak loh khak di ka cih man hi. A nu’n ka lokuan ciah in zong non lup in, kei kicing ta ing,” na ci zel aa Langno bekh mah’n a neek leh hong kamnuam mahmah zo simtham hi.\nKhua hong zat pian aa zu hong peen’ pian teh Manno nu’n, “Na u Langno zu .. zu zong nam nawn peuhmah kiak in koih sak in,” ci hi ven Langno zong kisiamsak lua kisa tua acih zawh teh, “Khum lai mah e!” ci’n hai khat bit mah ne beh lai hi.\nCiah hong hunta aa Langno in Manno a den aa, a khasiat tuak dan khawng a muh teh..” Zinglam teh lah vaak kik man nawn lo di ka hihteh, Manno tawh a tuam vilvel aa ka kimuh uh kul hamtang lai di..,” ci’n ngaihsun aa, anu apate “mangpha” a paih khitteh innsung pan ciahkhia in innka ah Manno tawh a tukhawm uhhi. Innka pan ahih leh a kikah dekdek phial mah uh hi in, a tawpna ah Manno in, N.. na tup viuveu ahih khong tak in bang ih cih sap de maw u Langhno — a sia aa nong pian le lah kei a kamsia hi khong veng,” ci-in a khi-awhte mal kawmkawm in kun ngiungeu in aw dam mahmah tawh gen ngeungeu bek hi.\n(a) Pahtaang galdot khua phei hem aa,\nLungtup lenmual na kai zuan law’ng e.\n(b) Lungtup lenmual kaikia tah aa,\nNgaih heina Sian Maang aw dong hon aw.\n(a) Cing Khup Ngam Bawm lenlai sinthu,\nlam len guikhau bang zom ve ning e.\n(b) Ei san sinthu khen ding lelte,\nngaihno aw maukii bang na vaan aw.\nPrevious: Zolai Kum Za Cin Jubilee Thuciam\nNext: LZI Kipawlna Thupulakna: Thukimna leh Kiteelpi\nDeal Making leh Zogam masuan\nVanleng tawh khualzin khatin Beer bungkhatbek Check-in bawlsese\nUSA, Tulsa pan Rev. Kap Khan Mang (Tuimui, Hatlang) in hongnusia\nLengtong Late ka khumcil thu


url: =Amanpha Bible leh Science ~ Hau Za Cin :: ZOMI DAILY\nposted on 21 December 2015 at 10:25 am Lomkholna: Article, Hauzacin\nMihing ngeina kicite adingin zong ni khat sung a science leh technology a khantohna pen kum nga sung sim khom pha ding hi. Pilna tua zah in khang hat, manlang mahmahta a, mihingte in tua khantohna pen kipuahphatna in zangin nuntakna a nopzawkna’ng, nek leh dawn ah a ki ningcin zawkna’ng leh sep leh bawl ah tawldamna a ngahna dingun zang ta uh hi. Hih bang pilna pen pawlpi (Church) leh taangmi (Society) adingin phattuamna tampi om hi. A taktak in ci le’ng science khantohna hangin Gospel puakkhiatna zong nakpi takin thahat tuam hi.\nPasian pilna namkim hong piapa hi a, mihingte in Pasian thu thuk itheihtheihna tem ah zong Pasian hong piak mah ahi hi. I pilna te mihing te adingin siatna lauhuai pen hi mahleh Pasian kiang pan hong pai pilna ahi hi. Mi khat in pilna a sin leh tua pilna tungtawnin Pasian aw a za ahi hi. Mi khat in leitung pianzia a sin leh tua mah tungtawn in Pasian aw a za, a ngai, a thei leh a tel mi ahi hi. Banghang hiam cih leh science ahih kei leh pilna pen Pasian aw, Pasian kam, leitung ah a kizaktheihna lampi ahi hi.\nAhi zongin science pilna pen a hoih lam leh a sia lam in piang thei a, kizang khial thei, hong puahpha thei hi. Mi khat in buangnai lam siamna nei hileh a hoih lamin zang thei a, a sia lamin zong bomb bawlna khawngin zang thei hi. A hoih lamin zang hileh mihingte nuntakna a nuam sak leh metna tampi a piangsak thei hinapi bomb banga a hong kizat ciangin mihing tampi nuntakna susia thei hong suak leuleu hi. Tua bang ahih manin science in bangci zat dinga, koi lam ah zang ding cih ciangtanna neilo hi. Ahih leh tua bang ciangtanna tua pilna in neilo hitamawk leh kuan ciangtan kula, kuan hong vaihawmsak kul ding hiam?\nMihing pilna pen mihing thupina in a uk kul ding hi. Hih lai ah Lai Siangtho in na lamdangpi khat hong theisak hi. Mihingte pilna sangpen dong ahong hilh a, mihing sia leh pha theihna leh kha leh pumpi manphatna dong in Pasian vangliatna tawh a hong hilh hi. Tua hi a, Lai Siangtho pen a zang mite adingin, “Khantawn nuntakna lamlak” hong suak hi. Mipil misiamte adingin zong nuntakna leh pilna lamlak ahi hi.\nScience (mihingzontawm pilna) pen Pasian in leitung nate tungtawna hong hopihna leh hong kamgenna hita leh Lai Siangtho pen muh theih teekteek sim theih teekteek dinga laimal tawh hong hopihna hi leuleu ding hi. Pasian pen na khempeuh a gelpa kici hi. Scientist cingzo takatk lote in thukanmi te gensia ding uh a, tua mah bangin Lai Siangtho thu (theology) kan cian zo taktak lo mite in science pilna pen gensia thei ding uh hi. Ahi zongin science leh Theology pen kikhen thei hilo a, a kituaklo zong hilo in, a ki bucingsak tuah hizaw uh hi. Pasian thu kanna (theology) omlo in science a picin zawhloh mah bangin science lo in theology zong a picing zo kei hi. Thau bang hileh a vui leh a tang bang hi uh hi. Paih zawk ding omlo.\nTua hi a, pilna a sang deudeuh ciangin, mi a pil deuhdeuh ciangin Pasian om hi cih tel deuhdeuh uh hi. Hau Za Cin Ni 21.2.1992 Laithaini PS: Ka khut tawh ka gelh tangtang article te computer tawh kong khenkhia kik hi.\nPrevious: Tulaai Leitung Thuthang Tuamtuam updates December 20, 2015\nNext: Japan Gal Sung Dawi Havang Kal Pan – 5


url: =Itna bucing (Margarete Gawtier) Part 1 :: ZOMI DAILY\nposted on 17 January 2016 at 7:00 am UTC+9:30 Lomkholna: Article, ZomiQuavadis\n(Hihnu tangthu pen ka sim khit teh sim kikkik in tudong mah tua laibu kem in hileng ka simsim nuam lai hi. Hih tangthu in ka lungsim hong sukha lua ahih manin ulenaute hong hawmsawn nuam ka hihi. Hih tangthu sunga mi minte kician takin thei nawn lo kahih manin min khat pepeuh hong guan lel ding hi’ng)\nHih nungaknu Margarrete Gawtier pen piantit nungak melhoih leh lungsim hoih anei khat hiin, amah pen nulepa kicinlahna hangin numei kizuakte lakah a nuntak hunsung teng beisak a, khansih lai hi.\nPiantit numei kizuakte lakah amah zaha melhoih kuamah om lo banah amah zaha itna man (True Love) a nei om lo hi. A nuntakna khempeuh tawh a it leh a kingakna pa Arman Duval pen it in ngai mahmah taleh amailam hun ding a khualsakna leh a innkuanpihte a khualsak manin it pipi ngai pipi mahin khen ngam a, sih lawh liang hi.\nLeitung mawhna tawh kidim in, a nuntak hun sungteng dawimangpa sila suak mah taleh asih ding ciangin piangthak hi. Mawhsuutna nei in, Siangtho pumpi sanga, phungzipa in sathau siangtho anilh khit ciangin lungnuam takin gentheihna mun hih leitung nusia in tawntung nopsakna a pa Pasian angah a kha tawlnga hi.\nZingsang khat thobaih pian ka hihmanin ka zin tunna Hotel panin ka vak khiat leh Paris khaw laizang ka tun teh innhoih mahmah maiah mihon na kikaikhawm uh hi. Lamdangsa ka hih manin ka vanaih phei a.A thu ka kan leh tuani zingsang nai 8 hunpawlin Margarrete i vante mit leingamna zah tawh kizuak ding hi cih thu na hi a, a vannei nupen Margarrete Gawtier asih zawh ni 5 pha ta hi.\nLeiba tampi nei ahih manin tuate lohna dingin a van omlaite mipi’n a ngapna zah utawh leisak dinga, tuapan a cianlai a om leh a sanggamte pe ding hi. Hihnu tawh kimeltheihna kician ka neih loh hangin khuasung avakteh ka muthei zela, amin zong ka zaknawh mahmah khat hibilbel hi. Keizong mipi lakah ka va dinga, ka lungsim sungah hibang thu peuh ka ngaihsun hi.\nHibang numei kizuakten pen sihhun nih (2) nei uh a, a khatveina pen avun uh hong kolpian a, a kum uh hong tampian takteh pasalte iplahna amautung pan bei ta a, tua huna kipan a khangno laivua angah zah uh i alang zong ngah zo nawn lo uh hi. A nihna pen pumpi sihna hi. Amauten pen pumpi sihna sangin tekding guai ding kihta zaw uh hi. Kum 15 pan 25 kikal pen kikhawng mahmah uh hi. Ahizong sum tampi ngah mah tale uh sumkhawl thei ngiat lo uh a, atek uciangin cimawh thei mahmah uh hi.\nMargarrete bel ahamphatna khatah a tekdong nungta lo in, a hoihpen laitakin sise hi. Amah alei ngeiten milakah hopih ding maizum mah taleh Margarrete i hokhak hih pen a kuama ciatin ut mahmah simsim veve uh hi. Vangnei kisa tuam mahmah uh hi. Bang hang? Amel hoih lua mawk hiven! Numei kizuak ahihang mikim khoih theih leh leitheih hi lo a, Paris khuasunga mihau penpente bekin leingam bek uh hi. Mi nautangte’n bel khoih kha ding cithadah a galmuh bek uhzong a hampha mahmah uh hizaw hi.\nMargarrete tawh a kikhawl kha khempeuh in zong ngah gai lo lai uh hi. Numei kizuakdangte banga ut ut a khoih theih leh nopneh theihte hi peuhmah lo hi. A kikholhpihten zong sawtvei a kemzo om lo uh hi. Banghang hiam cileh amah tawh ahih nak uleh kuamah in bangmah it thei lo in,ngen taleh ngen takei leh aneih khempeuh uh piapia mawk uh a, a zawnlawh mihau tampi om uh hi. Ama khen kullo in amau leh amau kihemkheh lel uh hi. Tuabang himawk hi i nungaknu pen!\nTuabang peuh ka ngaisut laitakin vanzuak pa”n ” Hilaiah Margarrete i diary leh tangthubu khat om lai hi.A leinuam i om leh bangzah tawh leingam ding hong zasak un” cin na awng awng hi.\nPapi khatin “Ken pek 5 tawh leingam ing”\nVanzuakpa “Adem ding i om hia?”\nKeimah “Pek 10”\nPapipa “Pek 20”\nkeimah “Pek 35”\nPapipa “Pek 50”\nTuabanga ka kidemdem laitak un upmawh lohpi in ka kampan awkhat hong gingkhia velval a “Pek 100″ a ci kana hi gige mawk hi. Hong dempa’n zong hong en gega kawmin ” Lawm aw keisang i lawmnu tawh na kinaih zaw ngei hi ni uteh maw..Hong dem nawn kei ning ei. Nang tang o” hong ci hiat a, keizong ka sumbawm pan a cingzah ding ka lak khit teh vanzuakpa pia in, a laibu kawmtuam tungah mi hong suhsak ding alau bangkek in ka min ka gelhsuk pah hi…. (To be continued) Francis Lamthang\nPrevious: Sikkeu kicing zolo, Hei & Tu teng val\nNext: Malaysia Zomi laaizom mimalkim’ tung-ah deihsakna pulaakna tomno


url: =A Hampha Zo Minam ~ Dr. Pum Khan Pau :: ZOMI DAILY\nposted on 8 December 2015 at 6:51 pm Lomkholna: Article, Pumkhanpau\nZomite I tenna leitang kizom diudeu napi kumpi gamgi in hong khenzakin a picing mahmah ding kimlai gam khat nei zolo-in mun tuam ciatah I belh kul sese hi. I tawndan leh ngeinate kibang/kinai tek napi I paipihzia leh I zatzia in hong kilamdangsak citciata, I lai leh pau kitheituah tek napi gawmkhawm theilo-in lai leh pau hangin I kituambawl kha hi. I biak Pasian zong kibang napi’n I Pawlpi in hong dei-in i dingkhawm thei kei se citciat uh hi. Tua ahih manin hih bang minamte “hampha’ I cithei tam? Hamphatna kici a tehna nam tuamtuam om dinga, tua mah bangin mi hampha I cihte zong kibang khinlo ding hi. Pawlkhatte in mi hampha I sakte pawlkhatte adingin na hikhinlo thei veve hi. Tua ahih manin hamphatna pen a ente muhna ah zong kinga ahih manin Luka 11:28 sunga Jesuh tehna bangin I et leh Zomite zong “a hampha minam hi” kici thei hi.\n“A hampha Zo minam” I hihna thu hong phawksak pen Sia T.Pum Kho Thong laphuah “Topa ei di’n hoih na ee” cih ahi hi. Shillonga om Zomi biakna pawlpi tuamtuam in May 30, 2010 in St Edmund’s College Auditorium ah Southern Manipur Gospel Centenary lawmin aw-khatin hih la a kisak ziahziah laitak ka lungsimah― bang hangin Topa eite adingin hoih hiam?― ciin ka lungngaih ciangin Topa hoihna ka muhte in laidip neem lawngkhalua-in nuamna mittui tawh tua la hong sasak hi. Hih la phuakpa in Zo minam adinga Topa’ hoihna genbeh kullo-in tel gen mahmah hi. Ahizongin hih la tungtawna kei lungtang hong lawngkha thu khat pen hih ahi hi.\nI minam adinga Topa hoihna I muh theihna dingin dotna lian mahmah khat pen: Bang hangin Zomite in I kinaipih mahmah Hinduism leh Buddhism biaknate na bialo-a Khristian na suak kha se I hi hiam? Hih thu I lungngaih laitakin I hun paisate etkik huai hi. India leh Burma kikala khamtunggam a luah minam tuamtuamte lakah Lungdamna Thu (Gospel) hong tun zawh kum zakhat a khumto panpan ciat ahi hi. Hih mualtunggam a luah Khasi-Jaintia, Garo, Naga leh adangdangte mah bangin Zo minamte (Kuki-Chin-Mizo) zong tualsuak biakna leh dawi leh kau tawh kithoihna tawh a khangkhia minam hi. Khristian missionary-te hong tunma thamin I kiim I kiangah Hindu biakna leh Buddhist biakna in hong umcih khinzo hi.\nHih biaknate phungkip mahmah bek hilo-in lai tawh kiciamteh thu-up kician (text-based religion) nei hi uh ahih manin khamtungmite biakna tawh teh theih ding hilo hi. Tua hi-a, Zomite lakah Khristian missionary-te hong tunma tham kum zalom tampitak I huang gei ah Hindu leh Buddhist biaknate kiptakin na kibia khin hi. A taktakin ci le’ng Zomite pen Hindu biakna leh Buddhist biakna in hong nawmvalh theilua ci le’ng kikhiallo ding hi. Lamka gama om Zomite leh Hindu biakna pen kilometer 30-40 (Lamka-Moirang) bekin kihal hi. Tua mah bangin Chin State gama om Zomite leh Buddhist biakna zong kilometer 90(Tedim-Kalaymyo) khawng bek kigamla hi. Tuabanga kinai hinapi bang hangin Zomite in I innvengte biakna sangin tuipi gal pana hong kipuak biakna pom zaw I hitam? cih a kanhuai thu ahi hi.\nHih mun ah tuate sut manlo ding ihih manin a hang lianpenpena ka ngaihsut pen “Topa’n hong teel” ahih man hi. Pasian teel minam ihih manin milim biaknate in hong umcih laitakin America leh Britain pana Protestant pawlpite in tuipi galah Missionary a sawlkhiat mi 17,254 (kum 1900 tana kisawlkhia zah hi) lakah, pawlkhatte Chin Hills (1899), Lushai Hills (1894) leh Manipur (1896) tungin Zomite adingin Lungdamna Thu khuavak hong tangsak ahih manin tu-in hih ciang a tung thei ihi hi. Tua mah bangin Lamka simlamgamah zong 1910 kumin hong kizelsuak pah ahih manin Evan Lang Do Khup in “Pasian in Zomite I omna munmun ah hong zongkhia” a cih pen maan mahmah hi. Buddha, Krishna, Vishnu khawng a bia theilua kimlai a nungta Pasian bia dinga hong tel Topa ei di’n hoih takpi hi.\nLungdamna Thu hangin Shillong Zomite zong eima biakin ciat khakin a kigawmin khatvei Pasian I biakkhop theih pen thupi mahmah hi. Kawlgam Vaigama om Zomite I kibat mahmahna khat in biakna vai ah kipawlkhop ding hamsa I sa ciat uh hi. Biakna pen upna leh thuzuihpi tawh kisai ahih manin kituah ding haksa thei mah hi. Leitung vai gen thadah biakna vai-ah zong vai kibang theilo, kikhen khamkham, ki elel in I om thei hi. Pilna sang nei om leh Pawlpi tuam sat nuam, tangpeek nuam, sumnak limci ding mu leh pawltuam kaih nuam cih bangin biakna makaite panin zong kipan hi. Pawlkhatte lah biakna pawlpi pen minam kaih lua leuleu zong om hi. Tua i tual lungsim mah zong mundang gamdangah tonpih I hih manin mi gamah I om ciangin zong kigawm ding thubaih I sa tuan kei hi.\nA diakin India gamsung khuapi tuamtuam ah Kumpi nasem, sangkah, sumzong khawngin I tun kawikawi na munah I tawm lai-in Zomi Christian Fellowship, Unau Christian Fellowship, Eimi Christian Fellowship cih bangin Lamka leh mun tuamtuam pana paikhawmte in kipawlkhawmin biakna I kipan zel sama, ahih hangin mi tam tetekin i pawlcin hiaihiai ciangin Pawlpi pemkhia/taikhia/phutkhia mah khang ahih manin Shillong Zomite in zong tuabang lampi teng mah a tawnkha ihi hi. Tua ahih manin hong nusiasa Rev Khup Za Go in Zomite biakna Pawlpi vai ah I tuam kai ciatna in minam nangawn hong khenin kipawlkhop theihna ding lampi hong dal hi, cih a lim gen mahmah khat pen a man ahi hi.\nTuabangin eima sungah kigawmkhawm theihna leh nasep khop nopna a tawm mahmah laitakin Shillong ah Gospel Centenary in khatvei hong huaikhawmzo ahih bangin mailamah tuabang lampi hong kihon tohtoh ding deihhuai hi. American Congregationalist pawlpi mi Adoniram Judson pen missionary dingin India ah hong pai tungin tuipi tungah Baptist suakin Baptist missionary dingin a kipiak ciangin America gama Baptist pawlpi tuamtuam tua hunlai-a kipawlkhopna a nei mellote in Judson kipumpiakna hangin mission nasepna lamah kipawlkhopna a neih theih bangin, Lungdamna Thu in Zomite hong khen lo-in hong gawmkhop zawkna ding I deih lianpen ahi hi.\nBiakna Pawlpi minte phiatin kipawlkhawm ding thubaihlo kha dinga, ahih hangin i hihna bang ciat uh tawh I omna mun ciat mah panin kilawmtatna nei-in, ki-itin, kipawlkhopdan I siam ding thupi ngaihsut huai hi. J K Kam la in “a kibang zolo nate hangin kitel khial lo-in, a kibang nate hangin kigawm ding hi ee” a cih bangin I kibatlohna leh kituah zawhlohnate uang gen lo zaw-in I kibatna leh kituah theihna ding lamte mitsuanin mailam I nawt ding hun hita hi. Tuabang lungsim tawh pawi bawla aw khatin Pasian I biak khop ciangin lungdamna luankhi tawh “Topa ei di’n hoih na ee” cih ding longal a dang omlo hi.\nPasian in Zomite “a hampha minam” dingin hong teelin, leivui pan hong lamto-a, dawi leh kau lauhna huangsung pan hong khahkhia-in, Hindu, Buddhist leh milim biakna panin hong cinga, Amah a nungta Pasian a bia dingin hong teel minam ihih manin tua hamphatna a cingtak a suah theihna dingin tuhun Zomite in zong I omna khuapi, khuata panin itna leh deihsakna tawh lomkhat, awkhat, lawngkhat suahin Pasian I biakkhop ding a thupi in I ngaihsut ding hun hita hi. A taktakin leitung pilna, hauhna leh siamna lamah tuhun I dinmun pen niam nawnlo hihang. Hih ciang I tun theih manin minam hampha hihang a ci ka hi kei hi. Hindu leh Buddhist biaknate na zui le’ng zong hih ciang, hih sanga sangzaw zong kitung thei lua hi.\nAhih hangin “a hampha Zo minam” hong suaksak pen I khantohna hang hi masa lo zaw-in, a nungta Pasian bia minam ihih man hizaw hi. Tua hong zongkhia leh hong teel Pasian pen tuhun Zomite in hong gawmkhawm, hong ki-itsak Pasian I suahsak ding I tavuan lian mahmah hi. Minam dangte kawmah ei guak bekin cihtham cing ngeilo kha ding hihang; I laiguizom teng tawh kipawlkhawm thei le’ng zong mi zah kipha nai tuan lo ding hi. I omna Pawlpi nusiat ding kisam masa kei, I omna Pawlpi bek lah a thupi penin koih ding hi kei. Lungdamna Thu hangin I lungsim huang umna liansak ta ni. Tua pen minam hampha I suahna lim khat hi-a, Southern Manipur Gospel Centenary gah limci mahmah hong suak ding hi. Dr. Pum Khan Pau\nPrevious: Hih Pen Topa Nasep Hi ~ Dr. Ngul Khan Pau\nNext: Nu Niang Man Vung in hong nusia


url: =Tulaai Leitung Thuthang Tuamtuam Updates April 3, 2014\nKawlpi khuasung ah Census nuamtak in kibawlthei a ZCC, ZYA te akipan Veng Hausa te ngiat in Zomi nadeih mahmah uh ahihman in buaina omvetlo in Gamdang omte hita leh Inn a omte hita leh eideih Zomi mintawh ongkhumsak ci in Kapa in onggen hi. Thu lamdang khat ahbel Census late inn aluutphet in thu amanbang in onggen un Vantung pan maan ongzaihkhin mang hi ung kikheem theilo cidep ci nong ee.\nZomi kheempeuh 914 ah Zomi ci in kigawmding ci in I otot laaitak Mikhut tung a guulmannuam cihbang in a awngawng bek ihihiam Kawlgam gampua a om Zomi 40,000 kiim ten ee I Inn tek ah imin pia in Zomi ah igelhsak hiam? Ken Gamdang kapai pih ka Sanggam 6 tetawh Zomi-914 ah guangsak khin ing. Igam a te hanthawn pong in eimin gelhding lau, guanglo pengnuam cihkhawng ihih mawk leh iminam veina Lengtong Kamkhen genmah bang in Huih,Veih hile ding hi. Ahun omlaai naho ciat un.\nZomi Census hunsung ah Zomi movement tawh kisai ongnawngkaaisak anengneng te amunmun ah min sazian leh taangthu abul abaal telkan suulzuih in phingphial ding in Zomi khangno pawlkhat kiging sitset cih thu kiza hi.\nZolia---Zomi itmasa lopi a midang te leh Pasian khawng itlua ing cihpeen Huih,Veihkhu hilel a, Zomi bek it ci a midangte leh Pasian nangawn thupiitsaklohna leuleu Zatep khu bang ahihi. Tua ahih leh Pasian it ten kua itmasading a kua muhdah ding hiam???\nZotaang---Pasian ait mikheempeuh amahpumpi itmasa in tuakhit ciang A U A Nau ,aminam, tuakhit ciang midangte it uhhi. Pasian in amuh theih a U a Nau aitlo mi in amuhtheih lo Pasian ka it banghang in citheiding ahihiam ci in Pasian it ing ci a Unau sanggam,Minam aitlo te Pasian in umzolo hi. Ahizong in muhdah ding kuamah omlo hi.\nAthupi zaw khat omlaai………… Zomi sang Pasian thupi zaw cihbang ngaihsut na anei om mawk!!! Nga no khawi ding leh Tui koi deihzaw cihtawh kibang hin anih a akikhen thei ngeiloding thu ahihi. Akhen te peen Zomi itlo a Pasian bek atuam itsawm hin Pasian in zong umtuanlo hi.\nAthupi zawlaai khat………….Zomi te peen Pasian thuphapiak,thupha ngah minam ahihman in nalangpan a, nasim mawh nini in nakaamsia in daupai lohna in ongsuul zuih lel khading cih phawk in.\n· USA gam Taxes state sung Ford Hood gaalkaap phualpi ah April 2,2014 ni in Gaalkaap lui kum 34 apha khuakdamlo khat in gaalkaap huangsung phialkaap ahihman in mi 3 si in 16 liam uhhi. Hih mun ah tutung a bek hilo in 2009 kum inzong hibang mah in khatvei omngeikhin a gaalkaap 13 si in 32 liam ngei hi.\n· USA gam Washington state OSo khuapi kiim a march 22 ni amencipna mun ah misi tuniciang 30 kimuta a adangzong tampi omlaaiding kizong saanlaai hi ci in mizong te in April 3, 2014 ni in taangkokhia uhhi.\n· Chile gam 8.2 Magnitude ahaat zin aliinzawh nai 24 sung April 2,2014 ni in 7.6 ahaat zinlinna in nasiatak in nawkgawp leuleu a mi 6 sileuleu in miteenna Inn 2,600 kisia hi ci in President Michelle Bachelet in genkhia hi.\nCipak zal ni ei


url: =Rev. Thawng Do Thang phalna tawh Galilee AG Biakinnpi ah (Kawlpi) 2014 Jan, 24th ni in Zomi a deih khempeuh Conference kinei a ZCD Party ten hong makaih uh hi. ZCD Party te hanciamna tawh Meeting pai ding khempeuh sapna lai a bawngbawng, khua leh pawlpi khempeuh ah mi sam khol uh a, mi 600 val pai thei uh hi. A pai khempeuh nibup in ZCD pan Pu Do Cin Thang leh PuKhen Za Cin in nek leh dawn hong vaak uh hi. Amau tegel pen ZCD te huhna tawh galkaapte khumcipna sungpan hong suakta uh ahihi.\nZingsang nai 9 hong sat lian ciangin ZCD makai tengin Pulpit tung hong luah pah uh a, thungetna tawh hun kipan pah hi. Pu Gin Khan Pau in Chairman sem in, thukong hon thugenna ah hibangin thu hong gen hi: Hih Meeting pen ZCD te makaihna ahih hangin Party vai hi peuhmah lo hi. National vai ahihna tawh kizuiin hih Meeting pen GZA leh ZYA ten hong makaih leh a kilawm zaw ahihi. Hih thu kuamah in don lo, thei lo ahihman in ZCD President Pu Cin Sian Thang thu muhna tawh gen loh a phamawh thu teng a gen dingin Pulpit hong luah pak ka hi uh hi cih tawh thukong hong hon khit ciangin ZCD Chairman Pu Gin Kam Lian hong dingto in GZA thuvaikhak laidalpi “Mai ah hong tung ding Census vai tawh kisaiin Zomi ah kigawm photphot ni” cih thu hong sim khia hi. Tua khit ciangin hibangin thu hong gen leuleu hi: Ute naute aw GZA te hong thu vaikhak mah bangin hih Meeting pen Party vai hi peuhmah lo hi. Minampi vai ahihman in adiak in Pastorte tawh kisai zaw deuh in ken ka um hi. ZCD makaite leh Kumpi thunei U khin Yi tawh kimu khin in, Census vaisaipa hong thugen teng Zomi te tungah hong zasak masa khol bek lel ka hi uh hi. Asep abawl ding teng bel Zomi a kici khempeuh in ih sep khop ding thu ahihi ci-in thu hong gen hi.\nAzom ah ZCD President Pu Cin Sian Thang in hibangin thugenna hong neito leuleu hi.“Zomi ka deih luat manin thong tampi vei ka kiat lawh banah ka zawn lawh dikdek hi. Ulehnaute aw Zomi kei bek ka hi kei a, no teng akipan mi tampi tak ih hihman in ih vekpi in ih sep khop loh a phamawh thu ahihi cih thu a gen dingin hatlo pipi mahin hong pai tentan ka hihi. Zomi deih peuh lehang ZCD Party ah Mee (Vote) nong pia kei uh zongin kei ka lungkim in ka lungdam veve ding hi. Zomi National vai pua khawm tek dingin hong cial leh hong zawn ka hihi” ciin tomkim takin thu hong gen hi. Hih thu teng hong kigen khit ciangin thu kidotna leh thu kidawnna tawh tawmvei sung kizom to hi. Sun an nek khit ciangin Dotna leh Dawnna hun kizom kik in nitaaklam nai 4 ciangin Meeting kihial bawl hi. Hih Meeting ah kumpi lampan leh a pualam pan thukan mi 10 hong kihel uh hi. Nitaak nai 4 hun mah in Nipidaw ah eilam pan gen khiat ding a thupi deuh teng kipuak thei pah hi. Tuaban ah tuani mah in Zomi Census Committee (ZCC) zong bung leh bengin kibawl pah in Committee a tamzaw khamtung lam Tedim+Cikha+Tonzang Myonee teng vaan dingin kiseh pah a, a dang teng zang dung Kawlpi +Tamu kuam tengah a vaak dingin kiseh hi. Sakhankyi pan Bohkaan dong Rev. Go Za Suum leh Dr. Kham Suan Mung in tavuan ka la pah uh hi.\nMeeting man ding ciangin hong kikhawm mipite thukimna kila in, 90% in Zomi ah thukimna bawl uh hi. Minam itna hanga Biakinn hong zangsak Rev.Thawng Do Thang tung leh Pasian tungah lungdam koh thungetna tawh nuam takin Meeting kizo thei hi.\nNote: Unau Zote sungpan mi 10 sapna lai akipia lakah mi 7 hong kihel thei lo uh hi. Pu Khat Cin Thang, Dr. Kham Suan Mung leh Rev. Go Za Suum (kei) ka kihel uh hi.\n2014 Zomi Census Conference ---------- Rev. Go Za Suum la tap:\n1. a) Simgam maalgam Zogam lei pan Zosuan tate, sinlung kaitui bang zawlna Zomi ci vai e.\nb) Zomi ci peuh tui bang luang khawm Zolei tang bang damna ding hi e, lia leh tangte’n pak bang tawi vai e.\n2. a) Tuan a pupa’n cinthu lel e khul a pianna Cimnuai ulehnau Zomi vontawite ih hi mel e,\nb) Zomi cileng sawt lo taikhua val ding a, Zogam ni bang taang sawn ding aw e.\n(Zomi Census Conference sunga mipilte thugen tomno teng leh Dotna Dawnna teng zong a sawt lo in hong suak kik ding hi.)\nRev. Go Za Suum.\nPh. 010 2733 438.


url: =Piancilna 30 | Siantongluan.net\nPiancilna 30 |\nRachel in Jakob tawh ta a neih lohna a kimuh ciangin, amah in a sanggamnu eng hi. Amah in Jakob kiangah, "Ta hong pia in, tua ahih kei leh si ning!" a ci hi.\nRachel tungah Jakob heh mahmah a, amah in, "Nang tungah ta hong pialo Pasian munah om ka hi hiam?" a ci hi.\nTua ciangin amah in, "Hih lai-ah ka nasem numei Bilhah om hi. Ka phei tungah ka tawi ding ta hong neihna ding, leh ama sung panin suanlekhak ka neih theihna dingin amah tawh lumkhawm in," a ci hi.\nTua ahih ciangin a nasem numei Bilhah ama tungah zi-in a pia hi. Jakob in tuanu luppih hi.\nBilhah gai-in Jakob tawh tapa khat nei hi.\nTua ciangin Rachel in, "Pasian in kei thu a hoihin hong khen zo a, amah in ka aw zong za zo-in tapa khat hong pia hi," a ci hi. Tua ahih ciangin amah in a min Dan a phuak hi.\nRachel nasem numei Bilhah gai kikin Jakob tawh tapa a nihna nei hi.\nTua ciangin Rachel in, "Nakpi takin hanciamna tawh ka sanggamnu ka zo hi," a ci hi. Tua ahih ciangin ama min Naftali a phuak hi.\nLeah in ta neih a tawplam a kimuh ciangin, amah in a nasem numei Zilpah la-in Jakob tungah zi-in a pia hi.\nTua ciangin Leah nasem numei Zilpah in Jakob tawh tapa khat nei hi.\nLeah in, "Kaam pha!" ci hi. Tua ahih ciangin ama min Gad a phuak hi.\nLeah nasem numei Zilpah in Jakob tawh tapa a nihna nei hi.\nLeah in, "Kei lungdam ing! Bang hang hiam cih leh numei dangte in kei a lungdam hong ci ding uh hi," a ci hi. Tua ahih ciangin ama min Asher a phuak hi.\nMangbuh lak hun laitakin gamlakah Reuben pai-in zawl-ai kungte va mu a, tuate a nu Leah kiangah a ciahpih hi. Tua ciangin Rachel in Leah kiangah, "Na tapa zawl-ai kungte kimkhat kei hong hawm in, hong thum ing," a ci hi.\nAhih hangin Leah in, "Ka pasal nong suh thuneu sa na hi hiam? Ka tapa zawl-ai kungte zong hong sut lai ding na hi hiam?" a ci hi. Rachel in, "Tua ahih leh na tapa zawl-ai man dingin tuzanin amah, nang tawh hong lumkhawm thei ding hi," a ci hi.\nNitakin lo panin Jakob hong ciah ciangin, amah a dawn dingin Leah paikhia a, "Kei kiangah hong lum in. Bang hang hiam cih leh ka tapa zawl-ai kungte tawh nang kong cial zo hi," a ci hi. Tua ahih ciangin tua zan amah tawh a lumkhawm hi.\nPasian in Leah thu ngai a, amah gai-in Jakob tawh tapa a ngana a nei hi.\nLeah in, "Ka nasem numei ka pasal tungah pia ka hih manin Pasian in ka thacial hong pia hi," a ci hi. Tua ahih ciangin ama min Issakhar a phuak hi.\nLeah gai kik a, Jakob tawh tapa a gukna a nei hi.\nTua ciangin Leah in, "Pasian in moken hoih kei hong guan hi. Tu-in ka pasal in kei hong pahtawi ding hi. Bang hang hiam cih leh amah tawh tapa guk ka nei khin hi," a ci hi. Tua ahih ciangin ama min Zebulun a phuak hi.\nTua khit ciangin amah in tanu khat nei a, a min Dinah a phuak hi.\nTua ciangin Pasian in Rachel phawk a, Pasian in ama thu ngai-in a naubu honsak hi.\nAmah gai-in tapa khat nei a, "Pasian in kei hong kikona teng lakhia khinta hi," a ci hi.\nAmah in a min Josef phuak a, "Topa in tapa khat hong pia beh hen!" a ci hi.\nRachel in Josef a neih khit ciangin, Jakob in Laban kiangah, "Keima inn leh ka gamah ka ciahkik theihna dingin kei hong sawl in.\nNang tunga kong thalawhsa ka zite leh ka tate hong pia in la, hong paisak in. Bang hang hiam cih leh nangma na kong sepsaksa na thei hi," a ci hi.\nAhih hangin Laban in ama kiangah, "Kei, thu hong gen sak dih in. Topa in nangma hangin kei thupha hong piakna ka thei hi.\nNa thaman ding hong gen lecin kong pia ding hi," a ci hi.\nJakob in ama kiangah, "Nangma na kong sepsak khitna leh keima kep sungin na ganhingte tampi a phakna nangmahmah in na thei hi.\nBang hang hiam cih leh kei kong pai ma-in nang in tawm bek na nei a, tu-in tampi takin a khang hi. Ka sepna peuhah Topa in nang thupha hong pia hi. Ahih hangin tu-in keima innkuan-a ding cik ciangin ken vaihawm ding ka hi hiam?" a ci hi.\nAmah in, "Nang bang hong pia ding ka hi hiam?" a ci hi. Jakob in, "Bangmah dang nong pia kei ding hi. Hih bangin nong hih nak leh na tuuhonte vak kikin ka kem ding hi.\nTuni-in na tuuhonte khempeuh lakah hong paisak in la, tua sung panin tuu a puang leh a gial khempeuh, leh tuuno a vom khempeuh leh keel lak panin a gial leh a puang khempeuh hong khenkhiasak in; tuate keima thaman hi ding hi.\nTua ahih ciangin nang tung pana ka thaman a en dingin nong pai ciangin ka thumanna na hong nung muh ding hi. Keel lakah a puanglo leh a giallo peuhmah leh tuuno lakah a vomlo peuhmah, kei kiangah a kimuh zenzen leh, gukin kiseh pah ding hi," a ci hi.\nLaban in, "Hoih hi! Na cihsa bangin hisak ni," a ci hi.\nAhih hangin Laban in tua ni-in keeltal a dung gial leh a bem gialte, keelpi a puang leh a gialte, a tungah a kang mun a om khempeuh leh tuuno a vom khempeuh la khia-in, ama tapate kep dingin tuate a koih hi.\nJakob kiang panin ni thum paina gamlapi-ah tua ganhonte a paipih hi. Jakob in Laban ganhon a omlai teng an a vak hi.\nTua ciangin Jakob in poplar kung, almond kung, leh hiangpa kungte tung pan ciangkhut ding a thak satin la a, a ciangkhutte a kang mun a om dingin kheh a, a ciangkang kangte kidawksak hi.\nAmah in a khehsa ciangkangte tuiluang, tuipiakna tuikuang, tuuhonte tui dawn dingin a hong paina mun, tuuhonte mai-ah a koih hi. Amaute tui dawn dingin hong pai uh ciangin a nu leh a pa omkhawm uh ahih manin,\ntuuhonte tua ciangkangte mai-ah omkhawm uh hi. Tua ahih ciangin tuuhonte in a dung gial, a puang leh a gial ta nei uh hi.\nJakob in tuunote khenkhia a, tuuhonte maitang pen a dung gialte leh Laban tuuhon sunga a vomte khempeuh lam nga sak hi. Amah in ama-a honte a tuamin koihkhia-in, Laban tuuhonte tawh koihkhawm lo hi.\nTuuhon sung panin a thahat zawte a huk ciangin, amaute tua ciangkangte lakah a gai theihna dingin Jakob in tuuhonte muhna, tuiluang sungah a ciangkangte a koih hi.\nAhih hangin tuuhon a gina lote mai-ah tua ciangkangte koih lo hi. Tua ahih ciangin a ginalo zawte Laban-a hi a, a thahat zawte Jakob-a ahi hi.\nTua ahih ciangin Jakob a hauhna nakpi takin khang a, tuuhon lianpi, nasem numei, nasem pasal, kalaoh, leh late a nei hi.\nTedim Lai Siangtho / Laibu: Piancilna 30


url: =Malaysia, Johor State sungah Operasi lutin, gamdangmi 315 kiman :: ZOMI DAILY\nposted on 2 July 2017 at 12:08 am Lomkholna: Malaysia, News, Operasi, Sawltak, World\nMalaysia, Johor State sungah E-card (Enforcement Card) bawlding in Application apuak Company bekbek akigawm in 2645 pha uhhi. Tua Company te ah nasem in aom illegal immigrants workers te adingin E-card bawlnading Application akibawl pen mi 11,921 pha ci’n NST te’n genkhia hi.\nState Immigration Department director Datuk Rohaizi Bahari in agenkhiatna ah tuabang in E-card bawlding in akipuakte lakah mi 880 te ki nolhkik cihi. Tuate pen Blacklist sungah akihel cihkhawng leh E-card bawltheihding ahun Deadline acinkhit ciangin aki puakpan cihte pen ki nolhkik cihi.\nJohor panin E-card akibawlsak gamdangmi nasem tepen Bangladesh panin mi 6164, Indonesia gampan in mi 3025, Myanmar gampan in mi 1134 cihbang pha uhhi.\nVideo: Nationwide crackdown on illegal workers begins\nJohor State sungah Kawlgammi “Myanmar National” pen tammahmah dingin aki lamen hi a, tuate lakpan in mi 1134 te’n E-card bawlsam uhhi.\nE-card bawlhunding ani beita ahih manin Johor Immigration Enforcement Team tezong tuzingsang in Operasi lut kipanpah uhhi. Taman gembira Industrial Park sung aom Facetory mun 3 ah Operasi kilut a, gamdangmi Work Permit neilo leh Overstay cihbang in akigawm in mi 315 ki mankhiapah hi. Tuaban ah Factory sungah nasem 70 Personnel zong kiman uhhi.\nState Immigration Department director Datuk Rohaizi Bahari ii genkhiatna ah akiman te lakpan in mi 295 tepen pasal hi a, numei zong 20 kihel cihi. Avek un kum 21 pan kum 40 kikal vive hi uh a, akiman khempeuh avek un Setia Tropika Detention Center ah kipuakding hi ci’n genkhia hi.\nE-card bawltheih hunpen tukum February 15 akipan June 30 niciang ahun apiak uh hi a, zanni Friday ni in ahun abeita ahihi. Hih E-card pen Malaysia kumpi in sumbeilo in abawlsak uh hi a, E-card aki zattheih hunsung pen 15 February 2018 ciang ahihi. Sawltak #zomidaily\nPrevious: Malaysia tuitung ah akilam khuaneu khat meikanggawp in mi 1500 te’n innneilo in cimawh\nNext: Vondeih Kep Ding – 116 (Dimno’ Pa)\nPasian kuateng in i mu ngei hiam?\nRSD / UNHCR leh Galtai makaite Meeting kinei (March 24)


url: =Marka 11 | Siantongluan\nMy Account siantongluan.net\nFrequently Asked Questions About Us Contact Us Email Account\nOnline Bible 4\nAudio Drama 7\nJerusalem khuanai, Bethfage leh Bethany khuaneute a omna Oliv Mual a tun uh ciangin Jesuh in a nungzuite nih ma sawl a,\n"Mai-a om khua-ah va pai un. Khua na tun phetun, kuamah a tuan ngei nailohna lano khat khau a kikhih na mu ding uh hi. Hong sut un la hong kai un.\nMi khatpeuh in, Bang hangin tua la khau sut na hi uh hiam? hong cih leh, Topa in deih hi; hih lai mahah kong kaikikpah ding uh hi, ci-in gen un," a ci hi.\nAmaute gel zong paipah uh a, kongzinga kong gei khatah lano a kikhih khat mu uh ahih manin a khau a sutpah uh hi.\nTua kiima om mite in, "Bang hangin tua lano khau sut na hi uh hiam?" ci-in a dot uh ciangin,\nJesuh vaikhak thuteng gen uh a, bangmah cih nawnlo uh hi.\nJesuh kiangah a lano tunpih uh a, a lano tungah a puan uh phahin a tungah Jesuh a tuang hi.\nMi tampite in ama paina ding lampi-ah a puan uh na phah uh a, mi pawlkhat in lolai panin a sat uh sawlpangte na phah uh hi.\nJesuh mai-a a pai mite leh a nunga a zui mite in, "Pasian phat un! Topa tangin a hong pai mipa, Pasian in thupha pia ta hen!\nA hong tungding i pu David ukna, Pasian in thupha pia ta hen! Pasian phat un!" ci-in a awng uh hi.\nTua bangin Jerusalem khuasungah Jesuh lut a, biakinn sungah pai-in na khempeuh a en kawikawi hi. Tua ciangin ni niam khinta ahih manin sawmlenihte tawh Bethany khua-ah a pai hi.\nA zing ciangin Bethany khua pan paikhia uh a, Jesuh a gil a kial hi.\nA teh a no theikung khat galmuh ahih manin a gahkhak leh ci-in a lo dingin a va pai hi. Thei min hun hilo ahih manin, a phung a tun ciangin a teh simloh bangmah na omlo hi.\nTua ciangin theikung kiangah, "Nang tung panin kuamah in theigah loin ne nawn kei ta hen," a ci hi. Hih thu, a nungzuite in a za uh hi.\nJerusalem khua a tun uh ciangin, biakinn huangsungah Jesuh lutin tua sungah sumzuak sumlei-a a omte hawlkhiat ding kipan a, sumkhekte sabuaite lumlet sakin, vakhu zuakte tutphahte sawnpaih sak hi.\nBiakinn huangsungah kuamah bangmah paipihsak lo hi.\nTua ciangin mite kiangah thu hilh a, "Ka inn pen mi khempeuh-a dingin thungetna inn kici ding hi," ci-in Pasian in a genna thu Lai Siangtho sungah kigelh hilo ahi hiam? Ahi zongin note in guta buluhte bukna mun na suaksak uh hi, ci-in thu a hilh hi.\nSiampi liante leh Thukham hilh siate in hih thu a zak uh ciangin Jesuh a thahtheihna ding uh lampi a zong uh hi. Ahi zongin mihonpi in ama thuhilhna lamdangsa uh ahih manin amaute in Jesuh a kihta uh hi.\nA nitak ciangin khuapi panin Jesuh leh a nungzuite a paikhia uh hi.\nA zingsang ciangin tua lampi mah zui-in a paikik ciangun tua theikung a zung dongin a sihna a mu uh hi.\nPeter in a thu phawk ahih manin, "Sia aw, na theikung samsiat a sita hi," a ci hi.\nJesuh in amaute kiangah, "Upna nei un.\nUpna na neih nak uh leh hih mual kiangah, Na omna panin paikhia-in tuipi sung kidenna in, ci le uh cin, na lungsim sung uhah uplahna omloin na gen bangun piang taktak ding hi, ci-in na up nak uh leh, na cih bangun hong piang ding hi.\nTua ahih manin note kiangah kong genin-ah: Na khat peuhpeuh na nget uh ciangin ngah ding ci-in um un; tua hi leh na nget peuhpeuh uh na ngah ding uh hi.\nThungen dingin na din uh ciangin midang tungah na hehna uh a om khat peuhpeuh maisak un; tua hi leh vantungah a om na Pa un note mawhna hong maisak ding hi.\n(Midangte mawhna na maisak kei uh leh vantungah a om na Pa un note mawhna zong hong maisaklo ding hi," ci-in a dawng hi.)\nTua ciangin Jerusalem tungkik leuleu uh hi. Biakinn kiimah Jesuh a vak kawikawi laitakin siampi liante, Thukham hilh siate, leh upate hong pai uh a,\n"Hih nate, kua thu tawh bawl a, na bawlna dingin kua in aana hong pia ahi hiam?" ci-in a dot uh ciangin\nJesuh in, "Keimah in note tungah thu khat kong dong masa ding hi; nong dawn uh leh kei zong kua thu tawh ka bawl, cih kong gen ding hi.\nJohan in tui a phumtheihna ding thu Pasian kiang panin a ngah ahi hiam, ahih kei leh mihingte tung panin a ngah ahi hiam, hong gen un," a ci hi.\nTua ciangin amaute khatlekhat kikum uh a, "Pasian kiang pan hi," ci lehang, "Tua ahih leh bang hangin Johan thu umlo na hi uh hiam?" hong ci ding a,\n"Mihingte tung pan hi," cih ding lah, mi khempeuh in Johan pen kamsang taktakin ngaihsun uh ahih manin mite i kihta zel hi, a ci uh hi.\nTua ahih ciangin, "Ka thei kei uh hi," ci-in a dawng uh hi. Jesuh in zong, "Hih nate kua thu tawh ka bawl cih thu kei zong kong gen kei ding hi," a ci hi.\nYour version Bible


url: =Makai gina i cih ciangin ~ Hau Za Cin :: ZOMI DAILY\nposted on 19 November 2015 at 10:25 am Lomkholna: Article, Hauzacin\nMakai gina i cih ciangin\nChinese te ngaihsutna ah makaite pen tembaw (ship) bang hi a, nungzuite pen tui bang hi ci uh hi. Makaite a mainawtsak pen mipi hi a, makaite a tumcipsak, a puksak zong mipi mah hi a cinuam uh ahi hi. A kilawm, a kituaka thukhentat theihna, nasep ngamna pen ‘pilna’ hi kici a, makai khat in tua a neih hamtang ding kisam hi kici hi. Sia leh pha theih bek tawh kicinglo a, pilna ciimna tawh thukhentat theihna, nasep ngamna leh nasep kisam sakna a neih thuah ding hi kici hi.\nThumaanna, cihtakna, kuhkalna, hanciamna, midang khualna, mite itna, mite deihsakna leh mite thalawpsakna, mite zolsiamna, mite thuhilh/taihilh siamna, pawlbawl siamna cihte bek tawh makai gina suak khinlo hi kici hi. Makai a kicite pen a kisintawm a om hang, a pianpih lungsim leh mizia tawh makai gina hihna ding a nei khin uh ahi hi.\nMakai gina kici khat in thanghuai takin gamta lo hi. Ama pumpi leh ama pumpi ukna te kidekzo in kemzo a, ama nungzuite tungah zong tua gamtatna hoih lakkhia zo uh hi. A nungzuite adingin limpha, ettehpha suak uh hi. Midang itna khualna leh midang huaisiamna nei in ama nektang nangawn midang a pia ngam leh a deihsak masa ngam mite ahi hi. Ama gilpi a khual masa tawntung makai cih bang om ngeilo hi. Midangte zahtak siam in midangte thupi bawl siam a, midangte in amah zong tua bangin mu pah uh hi. Mi khempeuh a kikim in ngaihsun thei a, midang sangin kitungnungsakzaw, kinuainungsakzaw cih bang in omlo hi. Liangko kikim in kalsuan thei uh hi.\nDahna kahna mun ah a khasiatna kidek zo a, a khitui khamzo hi. Lungdamna leh nopbawlna mun ah zong a lungdam luatna lak tuanlo in a lungdamna vallua sak cih bang kidek zo a, a kilawm a pha in kidawmzo hi. Kahneh lua, nuih hatlua cih bangin omlo hi.\nAma khantohna ding leh ama gamtat hoih a behlap dingin mite gamtat luhek en in kipuahto ngitnget a, ama khanna hangin mite khanna a piang nadingin midang tungah a kilawm a kituak in zeekkhia kik thei hi. Midang tawh kikholh kiholim ding thupi bawl in mite ngaihsutna tuamtuam zakpih thei in zuihpih khin pah tuanlo a, a sia a pha tengkhia in khit thei hi. A theihloh a om leh midang dong ngam in sum tawh lei ding ahih leh zong a man pia ngam hi. Thalawh a kul leh zong hun leh tha bei in zong ngap hi.\nDeidan neilo in mi khempeuh huamkim siam a, a sia a pha zong nolh khin pahlo in a hoihna a siatnate zong lawhciang sunga balke om bangin khaih siam hi. Minam khempeuh tawh kikhawlsiam in ngeina tuamtuam en thei a, ahi zongin a hoih a phate ama adingin huai siam hi. Na khempeuh a kipolhzau hi cih tel a, a sia a pha a omkhawm a ngeina hi cih zong tel hi. Ahi thei a om mah bangin a hitheilo zong om hi cih thei a, ahi theilo ding pi ah hun mawkbeisak lo in a hi thei ding thute ah manpha takin mainawt sawm hi. Lauhuai, kihtakhuai a om leh kidawmsiam in ‘hun pha’ zong teitei a, haksatna mun ah zong a meetbawl theih om hi cih tel hi. Haksatna nawkzo peuh leng haksatna in hong nawkkik ding haksa sem hi cih tel hi.\nNgeina, zuihdan, zatdan cih neihsa neilo in a kisam bangin a kisapna mun ah a kisam nate zangsiam hi. A ngaihsuttawmna tawh a mun leh a hun ah a kituak in gamta siam a, a kigingsa in om cih bang hiselo in a kul bangin gamtang thei hi. Makai khat cih pen tembawpi tuipi tungah khualzin bang ahih manin tuipi pen kilok thei den hi cih phawk a, a kiloh ciangin a kiciploh nadingin kikem thei hi. Tuipi a kilok ding leh leh kiloklo ding a kimulo in a om khikhe bangin mipite lungsim ding telsa in nei kei taleh a kisam huna gamtang thei dingin ki mizia ah makaihsiamna neihsa in nei hi. A makaih siamna a kiselsim hilo a, a kimu thei zong hilo hi. A zat khiat ciangin kimu pan a, amah mah in zong kam tawh gen khol ding hileh genkholh theih nei hituanlo hi. A kiselcip tawh kibang napi a kimu theilo bek hi a, a kimulo dingin amah in a sepcip, a khuhcip cih bang hituanlo hi.\nLungmuangtak, lungdaaitak, lungkimtakin om hithiat lel a, mite nuntakna ah kicinglah sesu lo napi mite lungsim leh nuntakna ah a manpha in a kigen theilo lungdamna leh lungnopna guan a, thanuamna leh lawpna piangsak in mainawt ding leh hanciam ding thapia den hi. Ama talent hi a, ama neihsa hi. A zon tawm hikei, a thalawh zong hikei, a neihsa, a pianpih, a hiding limlim a piangsakpa in a piak ahi hi. Makai gina dingin a kiseh, a piangte leh makai gina hidingin a kisinsinte mipi adingin kingakna leh kimuanna hi a, i kalsuan hong bahlo sakte ahi hi.\nNang makai gina hita in.\nPrevious: Paris Attack Laitak ala sakuh\nNext: Ka Pa Thuam Za Gin (1925 – 1986) ~ Dr. Ngul Khan Pau


url: =A Tanu’ Laamna | Storacles of Prophecy | Amazing Facts\n| A Tanu’ Laamna\nLaisiangtho Lui sungah Jezebel leh atanu Athaliah te in sak leh khang Israel leh Judah kumpi gam sung tengah gamhtat takin uk uha, Pasian mite milim bia dingin zawhthawh thu tawh sawl uh hi.\nMangmuhna 14 sungah akin mahmah thupuak thum om-a tua te Zeisu hong kumkik ma-in leitung bup azelh kul hi. Hih lesson sungah anihna thupuak en ding hihang. Pasian ii mawhsak Babylon thu om hi, ahangin Babylon in a kihhuai khamtheih lenggahzuu mipawl khempeuh dawnsak hi, ci hi. Hih lesson ah Catholic leh Protestant thu um te tungah thupuak ahihna thu ih sin suk ding hi. Hih vantungmi nihna thupuak pen eite khempeuh in ih it Zeisu kiangpan ahih lam phawk ni. Zeisu ii mungtup bel in hong gum ding leh thupha hong pia ding cih ahi hi, tua ahih manin na lungsim Ama thumaan alut nadingin hon in.\nLaisiangtho sungah numei pen Pawlpi cihna ahi hi. Mangmuhna 12 sungah agen mah bangin numei siangtho pen Pasian’ pawlpi maan ahi hi. Numei hoihlo pen Laisiangtho tawh kituak lo pawlpi cihna hi. Eite in hih acim [fallen] numei in kua hicih ih telcian thei hi, bang hang hiam cih leh Mangmuhna 17:18 ii gen Mangmuhna akigelh laitakin tua numei in a uk laitak hi. Leitung ta-angthu in milim bia Rome ci a (Luke 2:1) amah in a ukna, akhuapi, leh athuneihna papal Rome [pope] ap hi.\nGenkolhna khempeuh papal Rome tawh kituak khin sitset hi. A phualpi in Rome gam sunga om—“mual sagih tunga kilam.”A-ausan [scarlet] puan pen Cardinal te puantual hi a, pope in zong vaithupi mahmah te ah adupsan [purple] silh zel hi. Roman Catholic pawlpi in, Middle Age hunlai-in leitung kumpite khempeuh uk uha, misiangthote zong ka bawlsia mah uh hi, ci uhhi. (Papacy in Pasian gensia-in khial tatak mah hi cihna Lesson 13 na enkik in). Pasian in limciinga agenkhol tawh kituak sitset hi—akicim nu ahi pawlpi pan in akicim a tanu te in langpan ahih manin Protestants kici hi. Hih Father James A. O’Brien gen phawk in: “Acianlai Nu kici Pawlpi [Mother Church] pan apusuak Catholic ahilo khempeuh in [Saturday ni ta’angin Sunday ni] tang paisuak uh hi.”1\nMangmuhna 13:1-10 sunga leh Mangmuhna 17 sunga sapi akibang ahi hi. Rome thuneihna gen nuam uh ahi hi. Mangmuhna 17 in gam ukna anei (sapi) leh atunga tuang pawlpi (numei), biakna[pawlpi] leh gamvai kikopna ding thu pulak hi. Mangmuhna 13 in zong sapi nih kipawlin biak ding hong gumgaw tang sawl ding cih gen hi. Mangmuhna 17 sungah agen mah bangin, amasa sapi in “apaktat numeinu ii nu” thuneihna tawh kibang hi. Hih thusinna in anihna sapi kua hiam cih zong hong hilh ding hi.\n“Babel”leh “Babylon”cih khiatna-in “buaigawpna” cih ahi hi. Hih min pen milim bia te’n tuicin tunkhit a Babel Tausang alamhna pan vua hong piangkhia ahi hi. Tuicin in atup zawhloh ding asang mahmah-a alamh sawm uh ahi hi. Ahih hangin Pasian in kampau buaigawp sak a, a maban uh zom thei nonlo uh hi. A nungciangin milim bia leitung kumpi Babylon hong khangkhia a Pasian mite bawlsia hi. Mangmuhna sunga “Babylon” cih pen biakna maanlo kumpi gam hi a, khalam Pasian' Isreal mite ii gal cihna ahi hi.\nPasian in Babylon a cimzo hi dawite leh khagilote inn asuak zo hi ci hi. Amawhna lianlua ahih manin kisusia ding hi ci hi. Pasian mite manlangin Babylon pan hong paikhiat kul hi, tua hi kei leh Babylon gimna daan tawh siakhawm ding uh hi.\nA zuu hai in zuau bulom tawh kidim (Paunak 12:22), ahih keileh amaanlo thuhilh-in mite khalam mittaw sak hi. Hiah akhemna namte tawm gual suk leng:\nKithakhauh sak in! Mangmuhna 13 sunga sapi nihna in United States of America ahi hi. Ahihna thu te lungngai leng:\nGulpi banga kampau cih pen United States in Satan huzapna tawh gam phutcil Protestant te' bulphuh pawlpi leh gamvai kigawmlo ding cih thu hong lumlet ding uha, biakna thukham hong bawl ding uh hi. Ut leh utloh thu hilo in amau deih banga bia dingin hong gumgaw sawl ding uh hi. Amang nuam lo te vanzuak vanleina tawh gawt ding uha (aneu 16, 17) atawpna ah that ding uh hi (aneu 15).\nGulpi in Satan hi a (Mangmuhna 12:9), milim biate khutzat-a nei-in nasem hi. Mangmuhna 13:1-10 sunga sapi pen papacy ahi hi. Kamsang maanlo Mangmuhna 16 sunga acih pen thu-um akici America aom Protestant te hi a, Mangmuhna 13:11-17 sunga kii nih nei tuuno tawh kibang anung cianga gulpi banga kampau acih pen tawh kibang hi. Hih in vangliatna anei “nalamdang lianpi” leh “ganhing masa omna-ah nalamdang bawltheihna ding thu ngah ahih manin a nalamdang bawlna tawh leitungah a om mi khempeuh khem hi...” Mangmuhna 13:13,14. (Mangmuhna 19:20 sunga kamsang maanlo thu agenna tawh na saikak khawm in.)\nHe! “Pasian in hong kipumkhat ding uh ci hi. Phawk dingah Pasian mite do-in khemna nasepna ah amau te hong kithukhat ding uh hi. “Avanglian Pasian galdona ni lianpi” cih in gulpi in numei suan te tawh kido cih (Mangmuhna 12:17) sunga kigen tawh thupiang akibang hi.\nHih hun bei kuan-a kipawlkhop nadingin dawigilo te huhna tawh nalamdang lianpipi bawlin, leitung bup phial khemin ngah ding uh hi (Mangmuhna 13:3). Mangmuhna 18:23 in, “Nang bumna in leitung minam khempeuh lam pialsak khin hi,” ci hi.\nPasian mite in Laisiangtho tawh na khempeuh sittel ding uh hi. Amaute in nalamdang te leh thu kihilhna te dawimangpa kiang pan maw Pasian kiang pan cih sittel sitset ding uh ahih manin kikhem zolo ding uh hi.


url: =Malaysia, PJ sung aom Billboard khat kicimsuk in mipi ki patau :: ZOMI DAILY\nposted on 8 December 2017 at 7:35 pm Lomkholna: Malaysia, News, Sawltak, World\nMalaysia, Petaling Jaya vengsung aom Advertisement bawlna Billboard golpikhat kiasuk, ki cimsuk ahih manin khuasung mipi te ki lauthawng mahmah cih theStar pan kiza hi. Petaling Jaya, Jalan SS20/1 tungah tuni Friday (Dec 8) sunlampawl in thupiang ahihi.\nHihvai tawh kisai in thuneikhat ahi MCA Petaling Jaya Utara chairman Tan Gim Tuan in agenna ah hih buaina Incident hangin Kuala Lumpur khuapisung aom adang Billboard tezong bangacidiam, amuanhuai mahdiam ci’n ki lunghimawh mahmah cihi.\nAdiakdiak in mipi omna Housing Areas tawh akinai in akilam Billboard te amuanhuailo ahih khakding kipau mahmah hi.\nTuaban ah hih Billboard tepen kumpi phalna mahtawh akibawl, akilam ahidiam, Legal mah ahidiam cihpen kitheilo hi. Tuni akicim Billboard pen lamzikpi Main Road tungah kiasukmawk a, khuasungvak mawtaw te kuamah dengkhalo bilbel hi.\nHih Billboard akiatsukna tengpen khuasung mipi te teenna Residential Area sungteng hisawnsawn a, hihbangdan buaina aom kikding pen ki lunghimawh mahmah hi ci’n genkhia hi.\nPetaling Jaya mayor Datuk Mohd Azizi Mohd Zai in agenna ah hih akicimsuk Billboard pen alui hi a, aki phelkhiatsawm laitak in aki cimsuk cihi. Alui aomsa Billboard pen LED Billboard tawh laihding in akisawm laitak in aki cimsuk hi ci’n genkhia hi.\nHih Billboard bawltheih lamtheih nadingin phalna Licence pen 2003 kumin akipia cihi. Tukum August khasung in aomsa Static Billboard pen LED Billboard tawh laihtheih nadingin MBPJ te’n phalna apiak uh cihi.\nMore: Malaysia, PJ SS3 sungah numei khat aguaktang in kileh kawikawi ~ ZD\nAlui aomsa Static Billboard pen aki lakkhiat laitak, vangik dopna Crane ii akhutbom pen kitan in Billboard pen akiasuk hi ci’n gencianna nei uhhi.\nHih Billboard kicipna hangin khuasung mipi te alim abaai omlo, Public Property zong asia omlo hi. Nitaklam 5pm hunin akicimsuk Billboard teng ki hemkhia khin hi ci’n Mohd Azizi in genkhia hi. Sawltak #zomidaily\nPrevious: Jesuh suah lungdam pawi (The Advent of Christmas) ~ Dr. Pum Khan Pau\nNext: Malaysia, Klang aom Factory khatpan numeikhat thagum tawh kipummat: Kidnap


url: =TUUCING PA LEH ATUU TE ~ MUC\nTUUCING PA LEH ATUU TE\nAdmin 9:25:00 PM Articles, Conference Pianna thu\nDivision President Gulfan in Kawlpi ah EFFORT OREVANGELISM bawl sawm hi. Tua ciang iin lungdam dingcih gen loh “Kawlpi ah effort bawl ding iin nong pai leh na nuntakna lauhuai ding hi” ci iin tawng aa a pian theih loh nading aa a na khak tan te zongh mi mawkmawk hi lo hi ven. Division President, Pr. Gulfan bang in lamdangsa lua leh dah lua kigawm hi’ng teh, a khitui a luang liang hi ven.\nü Kei mah in amangte zongin, a lampialte kaikhawmin, aliamte aliam ma tuam sak in, a cina te dam sak in, acidam athahatte zong akibangin ka en ding hi. Bang hang hiam cih leh kei pen amanin agamta tuucing pa ka hi hi.Ezekiel 34:16.\n(Tuucing dang tampi in ka leenggah lo hong suk siat sak uh a, kei a’ teng hong tuatcil sak uh hi. A hoih mah mah ka leenggah lo pawnlak, gamlak a suak sak uh hi.Jeremaiah 12:10)\nTuu zawngkhal te na khoi kei uh a, a cina te dam sak lo in, a liamna te na tuamsak kei uh hi. A lampialte na khiang kei uh a, a mangte na zong kei uh hi. Tua bang bek hi lo in, ngong bawlin na uk gawp zawsop uh hi.Ezekiel 34:4\nü Amos in Amaziah dawng a, :Kei pen kamsang ka hi kei a, kamsang te’ ta zong ka hi beek kei hi. Kei pen tuucing ka hi a, theithek huan puah tawh a thuah khawm ka hi hi.Amos 7:14\nPr Gulfan’ khitui luang na hang pen, a tuu te gina lo, gilo lua hong sak luat man zong hithei kha dingin, sang thei ing. Siapa pen, ama’ uk na sung aa nasem sawm hi a, hong en mawk mawk ding hilo lai in, effort or evangelism sem ding hi lai lai a, bang zah ta in, kikhak tan phial ahih leh zong, Pasian’ aa dingin amai zum huai lo nasep hi, ci ing. Tua bang lungsim kawi, lungsim thepthel ama uk na sung ah aom tuu te, hong pat tah hong puah a, hong zuun ding pen a ma’ ii strategic plan sung ah om dingin, ka um buang hi. A mangthang te zong ding hi zaw lai hi. A cidam te zong anvak lai ding hi zaw hi. Kawlpi hong tung to khin aa, tuu te in, tuucing pa a ki nolh khia hi leh bel, tuu te khial mah mah hi, ci ing. (Uite in nakpi tak in duh uh a, kham hun cih nei ngeilo uh hi. Tuucing te in zong thu theihna neilo uh hi. Amaute khempeuh amau tum ciat in gamta uh a, avekpi un amau’ phattuam na ding bek a zong ciat uh hi.Isaiah 56:11)\nTuucing pi pa in, tuu te gilkial aa om(a kikhen thang Kawlgam SDA sung M leh C te)a nuntak na pia ngamlo zah dongin, bang hangin, an hong vak ngam lo zizen hiam? ???(Tuunawi ne-in, tuu mul silhin, tuu thaute go-in a sa na ne uh hi. A hizongin tuute na vak kei uh hi. Ezekiel 34:3) A hih kei leh a tuu te pen tuu vun silh Ngiaa vive tawh kibang hong sak man hiam? Tuu bangin hong mu nawnlo mai hiam? Hih phial ta leh, Ngiaa na ngawn, tuu lungsim neih sak ding tavuan/vaipuak nei hilo ahi hiam???(Tuu nei tak tak a hi lo, akicial tawm tuucing pa in ngiaa khawng amuh ciangin a tuute nusia-in taisan ahih manin ngiaa in tuute man a, tuute aki thehthang gawp hi. Johan 10:12)\nBang hang hangsan lo hiam???(“Kei, tuucing hoih ka hi hi. Tuucing hoih in a tuute sihpih ngam hi”. Johan 10:11).Topa Zeisu’ lungsim puak tawh aki bang mah hiam? (Kei, tuucing hoih ka hi hi. Pa in kei hong thei-in, kei zong Pa ka theih mah bangin keimah in ka tuute ka thei a, ka tuute in zong kei hong thei uh hi. Tua ahihmanin ka tuute ka sihpih ngam hi. Johan 10:14-15)\nTua ahih manin no tuucing te aw, keima thugen ngai un.Ezekiel 34:9\nOctober 31, 2005 in Sia Muller in khial ing cih apuatham thumna a at bek hi-in, kipuahphat nang special session policy ah om bangin akinget hang ut lo ngam ta ngial hi.Geel kholh (preplanned) panmun seh ahihman a hi hi”.(Uite in nakpi tak in duh uh a, kham hun cih nei ngeilo uh hi. Tuucing te in zong thu theihna neilo uh hi. Amaute khempeuh amau tum ciat in gamta uh a, avekpi un amau’ phattuam na ding bek a zong ciat uh hi. Isaiah 56:11)(Note in a cidam lo te na ki uh tawh si gawpin, ahon lak panin na nawtkhia uh hi. Ezekiel 34:21) (“Ka mite tuu mangthang bang ahi khin uh hi. Makai tuucing te in mualtung tengah lamkhial in agam man pih uh hi. Mualkhat panin mual khat ah apai kawi kawi uh a, agiah na inn uh athei nawn kei uh hi. Jeremaiah 50:6 ) (Tua ciangin amah in, “Tuucing aneilo tuute bangin mualte tungah Israel mikhempeuh a kithehthang ka mu hi. Topa in, ‘Hih te in makai neilo hi; amaute lungnuam takin a innciat uh ah ciah hen,’ ci hi,” a ci hi. Kumpi Masate 22:17)\n(Dear thu-um khempeuh, Fri, Apr 5, 2013 at 7:01 PM\nTu ni April 5, 2013 ni zingsang nai 10:00 am hun in, pawlpi thubuaina\nkhempeuh tungah Upper Myanmar Mission of Seventh-day Adventists in\ngualzawhna ngah hi.\nIh lawm lampial te ih hong laksak biakinnte sanginn te kingah kik hi.\nPinlon biakinn, MMCC huang leh sanginn te kihel hi. Seventh-day\nAdventist Church Manual ah pawlpi khat a ki disband ciangin a neihsa a\nvan khempeuh pen, Mission Administration khut nuai ah om ding hi ci\nnapi, a ki disband te in hong pia nuam lo in, kum 10 sung bang hong\nzat sak hi. Tu in, tua teng khempeuh a neih takpi ahi SDA pawlpi\ntungah hong ki-apkik hi.\nTua hangin, a lampial te in olno tak in hong nusiat henla, kikhin leh\na hoih pen hi a, ahi zong in a kikhin nop kei leh, Zari hong pai ding\nhi. A sawt lo in Pinlon SDA church sungah Kumkikna a lamen thu-umtaktak te\nin kikhop na nei thei ta ding hi, cih kong zasak hi. Topa in minthanna\ntang ta hen.\nPastor and Professor Suak Khaw Ngin\nMyanmar Union Adventist Seminar)\nHih atung aa thu piang teng bek zong SSD tuucing pu in thu helh hot, aki kal helh, ki nelhsiah om hetlo in, aman tak tak in, mu bek leh zong, a khitui luan taak zaw, ka sa hi. SSD pu te’ tungah C lam pan bang bang a gen uh a, a va phu uh zongin, a kinelh siah thu te hangin, na telkhial lua khin ta uh hi. A man, koi cih lah amau survey kician mah mah tak in, hong bawl lo mawk uh aa. Buai na vengnai lo pi a, hih bang tawh koih dap in, lungkim ziau cih pen, spiritual maturity vailo hi, ci ing. Topa Pasian ahi keimah, note’ lang ka hihna thu tu-in kong pulak hi. Note’ khut sung panin ka tuute ka la ding a, tuute don lo in, note bek akidon no tuucing te’ khut sungah ka tuute ka omsak kik nawn kei ding hi. Note’ khut sungpanin ka tuute ka honkhia ding a, ka tuute, note’ nek in ka omsak nawn kei ding hi.Ezekiel 34: 10. (A zen zen in, gtn. C teng bang pawlpi dang ah dawibia pawl cih bang peuh suak leng; Kawlgam M te pen a khut beng aa, pawi bang khaam zaw liang ding te in mu ing. C makai te’ thongkiat bek zong thu hong nget sak uh cih thadah kipak buang zaw zizen sam mawk lai uh aa mate!)\nGoliath in a galvan, a namsau, akidal na leh avanzat khempeuh tawh amah leh amah bek kimuang hi. David in, Saul Kumpi pa’ galvan nusia in, Pasian bek muang hi. Bang leh bang leh GC leh SSD te pen Pasian tawh kizop na zah aa ih tuat loh ding thupi ding hi.. Pasian pen thuman deih den Pasian ahi hi. M leh C kikal aa om Thuman pen hun khat teh hong taang khia sak lel ding hi. (Tuucing pa in a tuuhon te alauhuai na panin ahotkhiat bangin, tua ni ciangin Topa, amau’ Pasian in amite ahonkhia ding hi. Kumpi lukhu tungah a om suang manpha te bangin ama gamsungah amite taang ding uh hi. Zechariah 9:16) Pasian’ theihloh kal aa piang thu khat bek om lo cih phawk ciat ni.(Gamdang mite in hih gawp gawp nawnlo ding uh a , gamsate in that in ne nawnlo ding uh hi. Amaute lungmuang takin om ding uh a, kuamah in lausak nawnlo ding hi. Ezekiel 34:28)\nSit tel nitak ciangin, a kimai sak lo mawh na teng lian bek mei ah kihal tum ding cih phawk tek ni. M in, Church Manual leh Working Policy a zuih loh man in, C ki ding a hi hi. Kiteel na lungkim loh man aa ki ding hi hetlo hi. " Kiteelna lungkim lohna" hang acih pen, “ A dik aa kiteel pipi lungkim lo” tawh kibang hi. MUM aa tuucing makai pawlkhat te pen tu dong mah in, mawhna kizep siam in, kinelh siah in, spiritual maturity om lo in, agamh tat laisiah uh, tuu gilkialte belh ngam ding mun hilo C te’n sa uh hi.(Tuucing te in akitheh thang tuute kaikhawm in akep bangin keimah in don in ka kem ding hi. Tua bang a lauhuai siatna ding hun laitak in aki thehthang na uh mun khempeuh panin ka kaikhawm ding hi. Ezekiel 34:12).\nNote : Scripture Quotations taken from the Holy Bible in Tedim Chin, copyright©2013\nby The Bible Society of Myanmar and United Bible Societies


url: =ZIUSA pan Zogam Huhna ding kaikhopna :: ZOMI DAILY\nposted on 1 August 2015 at 8:34 am Lomkholna: News, ZIUSA, Zomi\nZomi Innkuan kipawlna khempeuh\nZahtak Makaipipa/nu aw,\nZogam ah haksatna lianpi tung cih thu za ihhih manin ih dah mahmah hi.\nZomi Innkuan USA kipawlna Executive Committee in Zogam ah guahtui tamluatna hangin cimawh dongtuak, lazom Zomi-te huhna dingin Donghu Huhna Sum $2,000 puak dingin kikhensat hi. Hih Donghu Sum pen tu leh tu sungin a mun a mual ah akintak a kisapna a omleh zeekpak dingbek a kiseh ahi hi.\nZogam sung ah ih tuah cimawh dongtuahna pen tu le tu sung a veng ding hilo a, tui hong kiamin khua ahong pha zongin inn leh lo, kongzing lampi tampi sia a, nektawm ding antang anteh theipuamm haksa mahmah ding ahih manin Zogam in huhna tampi kisam ding hi.\nZogam puahkikna ding huhna sum dingin Zomi Innkuan kipawlna khempeuh, Zomi kipawlna khempeuh, Zomi Pawlpi khempeuh ahzong Zogam Huhna Sum kaihkhop dingin Executive Committee in kikhensat hi.\nTua ahih manin, Zomi Innkuan kipawlna khempeuh in kipawlna sungciat ah Zogam huhna ding sum leh pai kaikhawm in, Pawlpite sungbek hilo kiim leh paam a kipan kumpi thuneite tungdong ah Zogam huhna sum nget dingin zahtakna tawh hong zawn ung.\nZIUSA kipawlna sung ah Zogam huhna ding sum leh paai kaihkhopna tawh kisai ZIUSA Board thukimna lakkul ding a, Zogam huhna tawh kisai bangci bangin sem ding cih thuzong akin takin kikup ding kisam ahih manin, August 01 ni in Emergency Board Meeting zong kisam hi.\nZogam Huhna sum kaikhopna a tangzang dingin ZIUSA Zum lam pan hanciamna tawh Online Fund Raiser WebSite khat kibawl zo hi. https://fundrazr.com/campaigns/611cHa/ab/7524Vc\nHih WebSite pan kipuak sum khempeuh ZIUSA Bank ah a lut hi a, a kician mahmah mun ahi hi.\nTulsa, OK. July 31, 2015. 10;45AM.\nPrevious: Zogam leh Kalay Myone aa dongtuak te panpih ding hanthotna\nNext: Zomi bup in Topa maipha zong khawmciat ni


url: =Malaysia nupi khatin atanu mipi muhding in sikkual tawh khihcip :: ZOMI DAILY\nposted on 27 October 2016 at 9:01 pm Lomkholna: Malaysia, News, Sawltak, World\nMalaysia, Petaling Jaya sung aom nupi khatin atanu daanpiakna in meikhuam tungah sikkol bulhin tawh kalhcip lailaimawk ahih manin, hih Photo pen Social Media tungah hong minthang mahmah hi. Subang Jaya aom palik thunei te genkhiatna ah hihvai tawh kisai in kokiang hongki zasak ci uh a, anu in akhih hunpen zanni Wednesday (October 25) nitaklam 6:35pm hunpawl ahihi.\nBandar Sunway aom Lagoon Perdana apartment sungah hi a, Police te atun ciangin agei ah mi tampi in umcih in om ngeingai khinta uhhi. Minute 10 khitkhawng ciangin anu zong hongtung a, atanu pen keima khihhi ci’n thuneite tungah genkhia hi.\nSanginn paiding utloden ahih manin anu in daan piakna in sikkhuam tungah akhihcip cimawk hi. Hih numeino pen kum 8 bek phapan a, palik te’n anu kiangah sikkhau suksak in ci’n thupia uhhi.\nTuakhit ciangin anu leh atanu Subang Jaya district police headquarters ah thudotna bawlding in paipih uhhi. Palik te genkhiatna ah hihbangdan in anu in sikkual tawh akhihpen akhatveina hi ci uhhi. Thudotna abawlkhit uhciang in anu leh atanu khahkhiakik uh a, ciahsak uhhi.\nRelated: Sangnaupang khatin asiapa atuatgawp laitak Video ki thehzak\nHihbangliang in sikkual tawh kikhih in tawh kikalhcip liangpen hoih kisa hetlo ahih manin, Online Social Media tuamtuam ah kithehthangpah ziahziah a, anu gamtatna nakpitak in ki mawhsak mahmah hi. Naupang zawhthawh himawk hi. Pattahzia adik hilo hi ci’n kigen ngeingai hi. Ki thuhilhdan atuamtuam himai ei. Sawltak #zomidaily\nPrevious: Zomi Khuado 2016 Singapore nuamtak kizo\nNext: Christian Hymn te’ tangthu: Hong Naisak In